VENDIM
Nr. 337, datë 18.12.2025

MBI VLERËSIMIN E RAPORTIT VJETOR TË PAJTUESHMËRISË TË OPERATORIT TË SISTEMIT TË TRANSMETIMIT (OST) SHA, PËR VITIN 2024

Në mbështetje të neneve 16, 54 dhe 58, të ligjit nr. 43/2015, “Për sektorin e energjisë elektrike”, i ndryshuar; vendimit të Bordit të Entit Rregullator të Energjisë (ERE) nr. 103, datë 30.4.2018, “Mbi miratimin e Programit të Pajtueshmërisë së OST sh.a.”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.12.2025, mbasi shqyrtoi relacionin e përgatitur nga Drejtoria e Pajtueshmërisë dhe Vlerësimit të Impaktit Rregullator me nr. 3089 prot., datë 17.12.2025, “Mbi analizën dhe vlerësimin e Raportit Vjetor të Pajtueshmërisë të Operatorit të Sistemit të Shpërndarjes ‘OST’ sh.a., për vitin 2024”,
konstatoi se:
1. Parashtrimi dhe shqyrtimi i Raportit Vjetor të Pajtueshmërisë për vitin 2024
- Në zbatim të neneve 54 dhe 58 të ligjit nr. 43/2015, i ndryshuar, dhe të Programit të Pajtueshmërisë së OST sh.a., Zyrtari i Pajtueshmërisë ka detyrimin të raportojë periodikisht dhe çdo vit pranë ERE mbi monitorimin e zbatimit të Programit të Pajtueshmërisë, me qëllim garantimin e ndarjes funksionale, organizative dhe vendimmarrëse, mbrojtjen e informacionit konfidencial dhe zbatimin e parimit të mosdiskriminimit.
- ERE, në ushtrim të funksionit mbikëqyrës, vlerëson raportin vjetor të pajtueshmërisë dhe përcakton rekomandime për përmirësimin e zbatimit të Programit të Pajtueshmërisë dhe forcimin e mekanizmave të kontrollit të brendshëm.
2. Dorëzimi dhe shqyrtimi i raportit për vitin 2024
- Në zbatim të vendimit të Bordit të ERE-s nr. 252, datë 25.11.2024 (pika 2), deri në përfundimin e procesit të miratimit të kontratës dhe emërimit të Zyrtarit të Pajtueshmërisë nga ERE, detyrat dhe funksionet përkatëse janë kryer nga Zyrtari aktual i Pajtueshmërisë, i miratuar me vendimin nr. 50/2021 të Bordit të ERE-s.
- Zyrtari i Pajtueshmërisë i OST sh.a. ka depozituar pranë ERE Raportin Vjetor të Pajtueshmërisë së OST sh.a. për vitin 2024, me shkresën e protokolluar në ERE me nr. 1140/3 prot.
- Nga shqyrtimi i materialit rezulton se raportimi i Zyrtarit ka si periudhë monitorimi vitin kalendarik janar–dhjetor 2024, ndërkohë që në hyrje është reflektuar periudha “31 mars–31 dhjetor 2024”, e cila vlerësohet si lapsus material.
3. Përmbushja e detyrimeve nga Zyrtari i Pajtueshmërisë për vitin 2024
- Nga analiza e raportit dhe verifikimet e kryera nga ERE, rezulton se OST sh.a. ka ruajtur ndarjen dhe pavarësinë institucionale, financiare dhe operacionale dhe nuk janë evidentuar shkelje të Programit të Pajtueshmërisë për vitin 2024.
- Është konstatuar përmbushja e detyrimeve të lidhura me pavarësinë e audituesit financiar dhe transparencën e njoftimit për përzgjedhjen e audituesve, në funksion të kushteve të certifikimit të OST sh.a. si operator i pavarur.
- Në aspektin e sigurisë së informacionit dhe sigurisë kibernetike, raportimi pasqyron masa të qëndrueshme kontrolli dhe mbrojtjeje, si dhe përputhshmëri me kërkesat e kuadrit ligjor dhe rregullator përkatës.
4. Nevoja për përmirësim dhe rekomandime për periudhën pasardhëse
- Nga vlerësimi i raportit vjetor të pajtueshmërisë për vitin 2024, rezulton se disa elemente kërkojnë përmirësim dhe raportim të plotësuar, konkretisht:
a) Raportim më i qartë dhe i përditësuar mbi strukturën organizative të OST sh.a. dhe ndryshimet eventuale, në përputhje me detyrimet raportuese të Programit të Pajtueshmërisë, si dhe rekomandimi që ky raportim të kryhet brenda dy muajve të parë të vitit pasardhës.
b) Përmbushja e plotë e detyrimeve të Programit, lidhur me të dhënat dhe platformat e informacionit, përfshirë rishikimin dhe përditësimin të paktën një herë në vit të listës së autorizimeve për aksesin në informacionin tregtar të ndjeshëm.
c) Përmbushja e detyrimeve të Programit për informacionin publik, përfshirë raportimi mbi arkivimin e informacionit konfidencial.
d) Depozitimi pranë ERE-s i informacionit të detajuar mbi përdorimin e të ardhurave nga rrjeti OPGW, duke përfshirë analizën e kryer nga Drejtoria Teknike dhe vlerësimin e pavarur të Zyrtarit të Pajtueshmërisë mbi ndikimin në pavarësinë financiare të OST sh.a., në përputhje me kërkesat e Programit dhe Vendimin nr. 194/2019.
e) Forcimi i mekanizmave të dokumentimit dhe gjurmueshmërisë për shkeljet e Programit, trajnimin/udhëzimin e stafit dhe konsultimet e dhëna, me qëllim rritjen e transparencës dhe përgjegjësisë së plotë.
Për gjithë sa më sipër, Bordi i ERE-s

VENDOSI:

1. Miratimin pjesërisht të Raportit Vjetor të Zyrtarit të Pajtueshmërisë së shoqërisë “OST” sh.a., për vitin 2024 të hartuar nga Zyrtari (bashkëlidhur).
2. Miratimin e Vlerësimeve dhe Rekomandimeve të ERE-s për vitin 2024, mbi Raportin Vjetor të Zyrtarit të Pajtueshmërisë (bashkëlidhur).
3. Zyrtari duhet të raportojë periodikisht çdo muaj të vitit pasardhës për plotësimin e rekomandimeve të lëna në këtë raportim. 
4. Drejtoria e Pajtueshmërisë dhe Vlerësimit të Impaktit Rregullator të njoftojë Ministrinë e Infrastrukturë s dhe Energjisë, “Operatorin e Sistemit të Transmetimit” sh.a., Zyrtarin e Pajtueshmërisë dhe Sekretariatin e Komunitetit të Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

KAPITULLI I	
1. Hyrje
Ky raport hartohet në bazë të nenit 21 të direktivës 2009/72/EC e datës 13 korrik 2009, “Mbi rregullat e përbashkëta në tregun e brendshëm të energjisë që shfuqizon direktivën 2003/54/EC”, vendimit të Entit Rregullator të Energjisë Elektrike nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a.”, si dhe Programit të Pajtueshmërisë për OST sh.a. 
Ky raport është përgatitur nga znj. Brunilda Veizi (këtu e më poshtë referuar si Zyrtari i Pajtueshmërisë).
Zyrtar i Pajtueshmërisë është caktuar me vendim nr. 20 datë 30.5.2017, të Këshillit Mbikëqyrës të OST, i cili është miratuar më pas me vendim të Bordit të ERE-s, nr. 147, datë 28.9.2017.
Me vendim nr. 21, datë 28.11.2020, Këshilli Mbikëqyrës i OST-së ka riemëruar Zyrtarin e Pajtueshmërisë, si dhe Kontratën e ofrimit të shërbimeve të ZP-së, miratuar me vendim nr. 50, datë 17.2.2021 të Bordit të ERE-s, vendime të bazë të të cilave është lidhur kontrata, “Për ofrimin e shërbimeve të Zyrtarit të Pajtueshmërisë” ndërmjet ZP dhe OST, me afat deri në datë 4 mars 2024.
Me vendim nr. 252, datë 25.11.2024, ERE ka vendosur fillimin e procedurës për miratimin e kontratës për ofrimin e shërbimeve të Zyrtarit të Pajtueshmërisë dhe miratimin e emërimit të Zyrtarit të pajtueshmërisë të propozuar nga OST, ku ndër të tjera ka vendosur: “...Deri në përfundim të procesit të miratimit të kontratës dhe emërimit të Zyrtarit të Pajtueshmërisë nga ERE, detyrat dhe funksionet përkatëse do të vazhdojnë të kryhen nga zyrtari aktual, i miratuar nga ERE me vendimin nr. 50/2021.”
Në bazë të vendimit të lartpërmendur më datë 12.12.2024, është nënshkruar kontrata për ofrimin e shërbimeve ndërmjet ZP dhe OST.
Ky raport vjetor hartohet në bazë të detyrave të Zyrtarit të Pajtueshmërisë, në lidhje me Programin e Pajtueshmërisë, i miratuar me vendim të Bordit të ERE-s, nr. 103, datë 30.4.2018, “Për miratimin e Programit të Pajtueshmërisë të OST sh.a.
Në bazë të pikës C.62 të Programit të Pajtueshmërisë, çdo vit jo më vonë se data 31 mars, Zyrtari i Pajtueshmërisë duhet të përgatisë dhe dorëzojë në ERE një raport për përputhshmërinë e OST me këtë Program. 
Me anë të shkresës nr. 1130/2 prot., datë 12.3.2025, nga ana e Zyrtarit të Pajtueshmërisë, është kërkuar shtyrja e afatit të dorëzimit të raportit për vitin 2024, për shkaqe të arsyeshme, e cila është miratuar nga ERE me anë të shkresës nr. 1140/2 prot., datë 1.4.2025.
Raporti i përgatitur për vitin 2024 përshkruan masat e ndërmarra për implementimin e Programit të Pajtueshmërisë për periudhën 31 mars–31 dhjetor 2024, me qëllim sigurimin e shmangies së sjelljeve diskriminuese të OST ndaj pjesëmarrësve të tjerë të tregut të energjisë elektrike dhe përdoruesve të rrjetit, pavarësisë e OST, konfidencialitetit të të gjithë informacionit të menaxhuar nga OST, si dhe transparencës së procedurave të ndjekura prej saj.
Informacioni i nevojshëm në përgatitjen e këtij raporti, ashtu si çdo vit, është siguruar nga strukturat përkatëse të OST-së sipas funksioneve që ata kryejnë, siç janë Drejtoria e Drejtimit Operativ të Sistemit, Drejtoria e Shërbimit të Teknologjisë së Informacionit, Drejtoria e Planifikim Zhvillim të Rrjetit të Transmetimit, Departamenti i Operimit të Sistemit, Drejtoria e Shërbimeve të Tregut, Drejtoria e Operimit të Tregut, Drejtoria Ekonomike, Drejtoria e Burimeve Njerëzore, Drejtoria e Çështjeve Korporative, Drejtoria e Shërbimeve të Telekomunikacionit dhe Drejtoria e Projekteve të Huaja.
2. Shoqëria
Operatori i Sistemit të Transmetimit – OST sh.a. është krijuar dhe funksionon në formën e shoqërisë aksionare në bazë të ligjit nr. 9901 datë 14.4.2008, “Për tregtarët dhe shoqëritë tregtare” i ndryshuar, regjistruar si person juridik me vendimin nr. 31935, datë 17.4.2004, të Gjykatës së Rrethit Gjyqësor Tiranë.
OST sh.a. është e organizuar në formën e shoqërisë aksionare me kapital 100% shtetëror me aksionar të vetëm Ministrinë e Ekonomisë, Kulturës dhe Inovacionit, sipas përcaktimeve të VKM-së nr. 3, datë 17.1.2024, “Për përcaktimin e fushës së përgjegjësisë shtetërore të Ministrisë së Ekonomisë, Kulturës dhe Inovacionit”, si përfaqësuese të shtetit si pronar të aksioneve të OST sh.a.
Në bazë të ligjit nr. 43/2015, “Për sektorin e energjisë elektrike”, të ndryshuar, OST-ja është personi juridik përgjegjës për operimin, mirëmbajtjen dhe zhvillimin e sistemit të transmetimit, duke përfshirë interkoneksionet me sistemet e tjera ndërkufitare, për të siguruar aftësinë afatgjatë të sistemit për plotësimin e kërkesave të arsyeshme për transmetimin e energjisë elektrike.
3. Programi i Pajtueshmërisë – Metodologjia e kontrollit
OST-ja si shoqëri ka miratuar dhe implementon një Program Pajtueshmërie, duke përcaktuar masat që duhen ndërmarrë, për të siguruar pavarësinë e saj, të parandalojë çdo formë trajtimi diskriminues dhe të aplikojë procedurat e duhura për të monitoruar pajtueshmërinë e Stafit Drejtues dhe punonjësve të shoqërisë, me Programin e Pajtueshmërisë. 
Më specifikisht, Programi i Pajtueshmërisë përcakton çështjet kyçe që duhen monitoruar, në lidhje me:
- Shmangien e sjelljeve diskriminuese në aktivitetet e OST-së;
- Pavarësinë e OST-së.
Monitorimi i përmbushjes së këtyre detyrimeve është kryer duke aplikuar metodologjinë si më poshtë:
- Mbledhje informacioni dhe dokumentacioni nga strukturat përkatëse të shoqërisë;
- Intervista me stafin përgjegjës të përfshirë në këto struktura;
- Hulumtim i dokumentacionit të vënë në dispozicion (të tilla si vendime, kontrata, rregullore, relacione etj.).
Shqyrtimi, trajtimi dhe vlerësimi i dokumentacionit dhe informacionit të vënë në dispozicion janë trajtuar nga Zyrtari i Pajtueshmërisë në respektim të detyrimeve të marra përsipër me anë të kontratës për ofrimin e shërbimeve të Zyrtarit të Pajtueshmërisë, si dhe bazuar në:
- Sjelljen etike (besim, integritet, profesionalizëm dhe diskrecion);
- Në një prezantim të drejtë: detyrimi për të raportuar në mënyrë të kujdesshme, me vërtetësi dhe paanshmëri); si dhe
- Kujdesin e duhur profesional.
Monitorimi është kryer në ambientet e OST dhe ka konsistuar në:
- Komunikim nëpërmjet email-it për mbledhjen e informacionit të nevojshëm;
- Intervista;
- Shqyrtim dokumentacioni.
Shtyllat kryesore që sigurojnë parimet themelore të veprimtarisë së OST-së dhe që janë konsideruar si pika kyçe të këtij Raporti, janë si më poshtë:
- Pavarësia e OST-së nga kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror;
- Konfidencialiteti i të dhënave dhe i informacionit të ndjeshëm tregtar: përcaktimi, klasifikimi dhe ruajtja e konfidencialitetit të informacionit të ndjeshëm tregtar, përfshirë atë që u përket përdoruesve të sistemit, si dhe ato që u përkasin aktiviteteve të OST-së;
- Trajtim i barabartë i përdoruesve të sistemit: Detyrimi i OST-së që të trajtojë në mënyrë të barabartë të gjithë përdoruesit e sistemit dhe shmangien e praktikave diskriminuese dhe të njëanshme, si dhe të çdo praktike që shtrembëron konkurrencën.
4. Parimet kryesore që drejtojnë veprimtarinë e OST-së
OST-ja është tashmë anëtare e ENTSO-E, Rrjetit Evropian i Operatorëve të Sistemit të Transmetimit për Energjinë Elektrike, krijimi i së cilës mbështetet në parashikimet e bëra në Paketën e Tretë Legjislative të BE-së për Tregun e Brendshëm të Energjisë, e cila synon liberalizimin e mëtejshëm të tregjeve të energjisë elektrike dhe gazit në Bashkimin Evropian. 
Për shkak të procesit të hapjes dhe të liberalizimit të tregut të energjisë, OST-të kanë marrë një rol të rëndësishëm bashkëveprues dhe janë bërë një pikë takimi për të gjithë pjesëmarrësit në treg. Paketa e Tretë e Energjisë, e cila përbëhet nga dy direktiva dhe tri rregullore evropiane dhe në veçanti direktiva (EC) 714/2009, “Mbi kushtet e hyrjes në rrjet për shkëmbimet ndërkufitare të energjisë elektrike”, nga e cila e ka burimin, krijimi i ENTSO-E, përcakton përgjegjësitë e ENTSO-E në rritjen e bashkëpunimit ndërmjet OST-ve në të gjithë BE-në për të ndihmuar në zhvillimin e një rrjeti të transmetimit të energjisë elektrike panevropian, në përputhje me qëllimet e politikës energjetike të saj. 
Në kuadër të përmbushjes së detyrimeve të marra përsipër si anëtare e ENTSO-E, OST-ja është tashmë nënshkruese dhe palë në shumë kontrata të lidhura ndërmjet ENTSO-E nga njëra anë dhe OST-ve anëtare të Evropës Kontinentale.
Për sa i përket Shqipërisë, kjo paketë është pjesë e Acquis communitaire të Komunitetit të Energjisë në të cilin Shteti Shqiptar është palë si rezultat i nënshkrimit dhe ratifikimit të “Traktatit për krijimin e Komunitetit të Energjisë të vendeve të Evropës Juglindore” miratuar me ligjin nr. 9501, datë 3.4.2006, “Për ratifikimin e traktatit të komunitetit të energjisë”, traktat në bazë të të cilit shtetet nënshkruese marrin përsipër implementimin e legjislacionit kyç të energjisë elektrike në BE, brenda një afati kohor të përcaktuar.
Në kuadër të zbatimit të parashikimeve të Paketës së Tretë të Energjisë, si dhe të kuadrit ligjor e rregullator të brendshëm, OST-ja duhet të jetë plotësisht e pavarur nga kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror, të zhvillojë veprimtarinë e saj në mënyrë të paanshme dhe transparente.
Këto kërkesa rregullatore duhet të konsiderohen prioritare për OST-në. Për të realizuar pajtueshmërinë me këto kërkesa, është e detyrueshme që çdo strukturë e OST-së të kërkojë dhe të sigurojë pajtueshmërinë me këto kritere.
Një pjesë e akteve legjislative të lartpërmendura kanë pësuar ndryshime pas votimit të suksesshëm të Këshillit në datë 18 janar, si dhe të Parlamentit Evropian më 26 mars 2019, pjesë e paketës “Energji e pastër për të gjithë evropianët”. Më datë 14 qershor 2019, aktet legjislative të “Paketës për Energji të Pastër (CEP), u botuan në Fletoren Zyrtare të Bashkimit Evropian, e konkretisht:
- Direktiva e Energjisë (direktiva 2019/944, e Parlamentit Evropian dhe Këshillit, e datës 5 qershor mbi rregullat e përbashkëta të tregut të brendshëm të energjisë që amendon direktivën 2012/27/EU);
- Rregullorja e Energjisë (rregullore 2019/943, e Parlamentit Evropian dhe Këshillit, e datës 5 qershor 2019, mbi tregun e brendshëm të energjisë);
- Rregullorja e ACER-it (rregullore 2019/942, e Parlamentit Evropian dhe Këshillit, e datës 5 qershor, për krijimin e Agjencisë së Bashkimit Evropian për Bashkëpunim të Rregullatorëve të Energjisë);
- Rregullorja e Parandalimit të Riskut (rregullore 2019/941 e Parlamentit Evropian dhe Këshillit, e datës 5 qershor mbi parandalimin e riskut dhe që ndryshon direktivën 2005/89/EC.
Ky kuadër i ri ligjor ka një impakt domethënës mbi OST-të dhe ENTSO-E, e cila në fillim të vitit 2019 ka lançuar një projekt mbi impaktin e Paketës për Energji të Pastër te vetë organizata dhe OST-të, si dhe për vetë OST-ja në një të ardhme jo shumë të largët.
Një zhvillim i mëtejshëm i rëndësishëm që luan një rol vendimtar në përafrimin e legjislacionit të brendshëm të vendeve anëtare të Komunitetit të Energjisë me atë të Bashkimit Evropian në kuadër të tregut të brendshëm të energjisë, është dhe vendimi D/2022/03/MC-EnC i Këshillit Ministerial të Komunitetit të Energjisë i datës 15 dhjetor 2022, “Mbi inkorporimin e rregullores (BE) 2019/942, rregullorja (BE) 2019/943, rregullores (BE) 2015/1222, rregullores (BE) 2016/1719, rregullores (BE) 2017/2195, rregullores BE 2017/2196, rregullores BE 2017/1485 në Acquis të Komunitetit të Energjisë, që ndryshon aneksin I të Traktatit të Komunitetit të Energjisë dhe mbi ndryshimet e vendimeve të Këshillit Ministror nr. 2021/13/MC-EnC dhe nr. 2011/02/MC-EnC.
4.1 Trajtimi i barabartë i përdoruesve të rrjetit
Në pikën 38 të Programit të Pajtueshmërisë përcaktohet se, në përputhje me kërkesat e transparencës së kompanisë OST, duhet të sigurohet që të gjithë pjesëmarrësit dhe përdoruesit e rrjetit të trajtohen në mënyrë jodiskriminuese dhe me kushte të njëjta kur ofrohet informacioni funksional dhe informacionet e tjera që kanë lidhje me aktivitetet e OST-së. Nëse ndonjë informacion i ndjeshëm tregtar duhet të shpërndahet, duhet të sigurohet që ky informacion është shpërndarë për të gjithë pjesëmarrësit dhe përdoruesit e rrjetit, duke e publikuar atë në faqen e internetit të OST-së. Në lidhje me këtë detyrim, është bërë monitorimi i informacionit të publikuar në website-in e OST.
4.1.1 Sistemet e informacionit të OST-së
OST-ja ka ndërmarrë një sërë veprimesh për të siguruar transparencë dhe akses të barabartë për të gjithë përdoruesit, në informacionin që shoqëria është e detyruar të publikojë në faqen e saj zyrtare, në bazë të kuadrit rregullator që drejton veprimtarinë e saj.
Në bazë të:
- Rregullores së Parlamentit Evropian dhe Këshillit nr. 714/2009, “Mbi kushtet për akses në rrjet për shkëmbimet ndërkufitare të energjisë”;
- Rregullores se Komisionit nr. 543/2013, datë 14 qershor 2013, “Mbi paraqitjen dhe publikimin e të dhënave në tregjet e energjisë”;
- Memorandumit të mirëkuptimit në lidhje me vënien në dispozicion të të dhënave nga anëtarët e ENTSO_E për Platformën e Transparencës, nënshkruar ndërmjet OST-ve anëtare të ENTSO-E dhe ENTSO_E
- Ligjit nr. 43/2015, “Për sektorin e energjisë elektrike”, të ndryshuar; si dhe 
- Vendimit të Bordit të ERE-se nr. 118, datë 27.7.2017, “Rregullat për publikimin e të dhënave baze të tregut të energjisë elektrike”, 
OST-ja ka ndërmarrë të gjithë hapat e nevojshëm për të siguruar implementimin e duhur, nëpërmjet publikimit të informacionit publik në website-in zyrtar të saj, duke siguruar një përshkrim të shoqërisë, të veprimtarisë së saj, kuadrit ligjor rregullator, si dhe të shërbimeve që ofron, me transparencë, paanshmëri dhe pa diskriminim, për të gjithë përdoruesit e rrjetit.
Në referim të pikës 42 të Programit të Pajtueshmërisë, informacioni që publikohet në website-in zyrtar të OST, konsiston në:
- Informacion të plotë mbi kuadrin ligjor dhe rregullator, si dhe dokumentacion e nevojshëm udhëzues mbi aplikimin dhe dokumentet për aplikimin për lidhje të re/modifikimin të lidhjes ekzistuese në sistemin e transmetimit;
- Informacion mbi tarifat e shërbimit të transmetimit të energjisë elektrike miratuar me vendimet përkatëse të Bordit të ERE-s;
- Informacion mbi alokimin e kapaciteteve të transmetimit, të dhëna për pjesëmarrësit e ankandeve, rregullat për alokimin e kapaciteteve;
- Informacion mbi kapacitet e lira të përdorura;
- Informacion mbi procedurat e prokurimit të humbjeve në rrjetin e transmetimit, si dhe rezultatet e këtyre procedurave, rregullat për mekanizmin balancues, lista e pjesëmarrësve të tregut balancues;
- Lista e pjesëmarrësve të regjistruar në tregun balancues të energjisë elektrike, formularët për regjistrimin e tyre, kontrata tip për shërbimin e transmetimit e miratuar nga ERE.
Nga monitorimi i herëpashershëm i website-it zyrtar të OST-së, si dhe duke marrë në konsideratë rekomandimet e ERE-s, vërehet se ai është riorganizuar duke përmirësuar mënyrën e dhënies dhe organizimit të informacionit të duhur sipas fushave të caktuara, duke bërë një prezantim më të mirë, menaxhimin e duhur të informacionit të rëndësishëm, si dhe pajtueshmërinë me standardet e sigurisë që aplikohen për sistemet e informacionit, të tilla si: 
- Zbatimi i Protokolleve të Sigurisë: përdorimi HTTPS për të siguruar një lidhje të koduar mes serverit të website-it dhe përdoruesit, që mbron të dhënat e transmetuara. 
- Përditësimet e Software-it: website mbahet i përditësuar për të shmangur ekspozimin ndaj dobësive të sigurisë. 
- Auditimet e sigurisë: kryen në përgjithësi auditime të rregullta të sigurisë për të identifikuar dhe adresuar çdo çështje të mundshme të sigurisë që mund të ndikojë në integritetin e website-it.
OST-ja kujdeset në mënyrë të vazhdueshme për të siguruar që informacioni i publikuar të jetë gjithmonë i saktë, i sigurt dhe përmbush nevojat e kompanisë dhe përdoruesve. Përmbajtja e faqes është gjithmonë e përditësuar dhe reflekton ndryshimet më të fundit në politikat, procedurat dhe lajmet e shoqërisë. Në mënyrë të vazhdueshme kryhet verifikimi i saktësisë së informacionit të publikuar për të shmangur çdo keqinformim të mundshëm të përdoruesve ose palëve të interesuara.
Në respektim të akteve të lartpërmendura, OST-ja publikon rregullisht në faqen online të saj, të dhënat si më poshtë: 
Sipas informacionit të vënë në dispozicion nga Departamenti i Operimit:
- Në rubrikën “Operimi” – “Të dhëna”, janë të publikuara: Parashikimi D-1 i ngarkesës totale për BZ dhe parashikimi W-1 i ngarkesës totale për BZ (https://ost.al/te-dhena/), për periudhën janar–dhjetor 2024.
Gjithashtu, rezultojnë të publikuara të dhënat e vëna në dispozicion nga Drejtoria e Shërbimeve të Tregut, si vijon:
Sipas rregullave për publikimin e të dhënave bazë të tregut të energjisë elektrike miratuar me vendimin e Bordit të ERE-s nr. 118, datë 27.7.2017:
- Rregullat e balancimit: https: //ost.al/balancimi/tregu-shqiptar-i-balancimit/legjislacioni/;
- Sasia e rezervës balancuese sipas kontratës: https://ost.al/balancimi/tregu-shqiptar-i-balancimit/kapaciteti-rezerve-dhe-energjia-balancuese/kapaciteti-rezerve/;
- Çmimet e kapacitetit rezervë të rezervave balancuese: https://ost.al/balancimi/tregu-shqiptar-i-balancimit/kapaciteti-rezerve-dhe-energjia-balancuese/kapaciteti-rezerve/;
- Sasia e ofertave të pranuara: https://ost.al/balancimi/tregu-shqiptar-i-balancimit/kapaciteti-rezerve-dhe-energjia-balancuese/kapaciteti-rezerve/ ;
- Sasia e rezervave të balancimit të aktivizuara: https://ost.al/balancimi/tregu-shqiptar-i-balancimit/kapaciteti-rezerve-dhe-energjia-balancuese/energjia-balancuese/;
- Çmimi i rezervave të balancimit të aktivizuara: https://ost.al/balancimi/tregu-shqiptar-i-balancimit/kapaciteti-rezerve-dhe-energjia-balancuese/energjia-balancuese; 
- Çmimet e disbalancave: https://ost.al/balancimi/disbalancat/;
- Sasia totale e disbalancave: https://ost.al/balancimi/disbalancat/. 
Sa u përket të dhënave që publikohen në bazë të Rregullores së Komisionit Evropian nr. 543/2013, datë 14 qershor 2013 dhe Memorandumit të Mirëkuptimit, në lidhje me vënien në dispozicion të të dhënave nga anëtarët e ENTSO_E për Platformën e Transparencës, OST-ja momentalisht ka arritur të publikojë mesatarisht rreth 77.2% të të dhënave të konfiguruara në platformën e Transparencës, kjo referuar raporteve që përcillen nga ENTSO-E. Një pjesë e konsiderueshme të dhënash referuar tregut balancues, shërbimeve ndihmëse (rezervave, kapacitetit, çmimet) vazhdojnë të publikohen manualisht në platformën TP si të dhëna historike pasi, në vitin 2024 OST është njohur me vendimin e Bordit të ERE-s nr. 148, datë 25.7.2024, “Mbi implementimin e intervalit kohor prej 15 minutash në operimin e proceseve në tregun e balancimit deri më 11.6.2025”, që solli ndryshim në konfigurime për sa i përket rezolucionit të këtyre të dhënave. Si rrjedhojë ofruesi i shërbimit po konfiguron platformën që këto të dhëna të publikohen automatikisht dhe në kohë reale, gjë që do të rrisë akoma më shumë përqindjen e të dhënave të publikuara në kohë reale nga ana e OST-së në Platformën e Transparencës (TP) të ENTSO-E.
4.1.2 Zhvillimi i sistemit të transmetimit
Nga ana e Zyrtarit të Pajtueshmërisë i është kërkuar strukturave përkatëse (Drejtorisë së Planifikim Zhvillim të Rrjetit të Transmetimit, Drejtoria e Prokurimeve dhe Drejtoria Ekonomike), për të siguruar informacionin e duhur mbi implementimin e projekteve sipas planit 10-vjeçar të zhvillimit të shoqërisë.
Aktualisht, në zbatim mbetet ende Programi 10-vjeçar i Zhvillimit të Rrjetit të Transmetimit për periudhën 2015–2025 i miratuar nga ERE me vendim nr. 186, datë 10.11.2017.
Përditësimi i Planit 10-vjeçar 2015–2025 konsiston në vitin e komisionimit për objektet, të cilat janë në proces apo parashikohen të përfshihen në investime nga dokumenti i miratuar nga ERE. Nga lista i vetmi tregues i ndryshuar është viti i komisionimit për ato objekte të cilat janë në proces apo parashikohen të përfshihen në investime. Kjo edhe si pasojë e faktorëve të ndryshëm ku mund të listohen të tillë si procedurat e prokurimit, shpronësimet etj.
Në tabelën e mëposhtme jepet lista e përditësuar e këtij plani e cila përmban të ndryshuar vitin e komisionimit për ato projekte të cilat janë në proces apo përfshihen në investime.
Tabela më poshtë pasqyron planin e paraqitur në ERE:

	Plani dhjetëvjeçar 2015–2025 i zhvillimit të rrjetit të transmetimit[footnoteRef:2] [2:  Informacion i marrë nga Drejtoria e Planifikim Zhvillim të Rrjetit të Transmetimit] 


	Objektet
	Tipi i përcjellësit
(mm2)
	Gjatësia
(km)
	Fuqia
(MVA)
	Viti i komisio-nimit
	Vlera
(euro)

	1
	Linja 110 kV Uznovë - Çorovodë dhe dalja 110 kV Uznovë
	ACSR 240/40
	33
	122
	2015
	3,320,000

	2
	Linja 110 kV Lapaj - Peshkopi dhe dy dalje 110 kV
	ACSR 240/40
	32
	122
	2015
	3,500,000

	3
	Blerja e dy AT 220/110/10 kV Burrel
	2x 60 MVA
	 - 
	120
	2015
	1,600,000

	4
	Blerja e një AT 220/110/35 kV Elbasan
	1x120 MVA
	 - 
	120
	2015
	1,200,000

	 
	Blerja e një AT 220/110/35 kV Elbasan
	1x120 MVA
	 - 
	120
	2017
	1,200,000

	5
	Linja 110 kV me dy qarqe Burrel- Bulqizë dhe dy dalje linje 110 kV
	2xACSR 240/40
	30
	122
	2022
	4,000,000

	6
	Linje e re 110 kV, Rrashbull-Golem-Kavajë
	2xACSR 240/40
	18
	 -
	2016
	1,700,000

	7
	Linja me dy qarqe Ulëz- Shkopet - Skuraj; 
	2xACSR 240/40
	10.5
	 
	2016
	1,800,000

	8
	Linja me një qark Skuraj - Laç-1
	ACSR 240/40
	12.7
	 
	2019
	1,800,000

	9
	Linja me një qark Skuraj - Laç-2
	ACSR 240/40
	10.1
	 
	
	

	10
	Linja me dy qarqe Laç 2 – Laç 1
	2xACSR 240/40
	2.7
	 
	
	

	11
	Përforcim Linjë 110 kV, Lezhë-Laçi 2
	ACSR 240/40
	19.5
	 -
	2023
	1,700,000

	12
	Përforcim Linjë 110 kV, Ulëz-Kurbnesh
	ACSR 240/40
	23.0
	 -
	2025
	2,000,000

	13
	Linje e re 110 kV, Lapaj-Lure, 2 dalje linje 110 kV
	ACSR 240/40
	19.0
	 -
	2023
	1,600,000

	14
	Linjë e re 110 kV, Sukth-Gj.Lalzit, 2 dalje linje 110 kV
	ACSR 240/40
	18.0
	 -
	2020
	1,900,000

	15
	Linjë e re 110 kV, Bulqizë-Terrnovë-Gjoricë
	ACSR 240/40
	20.0
	 
	2025
	1,900,000

	16
	220/110 kV Fierzë, 1 dalje transformatori 220 kV, 1 dalje transformatori 110 kV
	 -
	 -
	2 x 60
	2020
	2,000,000

	17
	Linjë e re 110 kV, Kukës-Prizren, 1 Dalje linje 110 kV, Nst. Kukës
	ACSR 240/40
	13.0
	 -
	2025
	1,500,000

	18
	Përforcim linje 110 kV, Elbasan1-Fiber, Fiber-Librazhd
	2 x ACSR 240/40
	30.0
	 -
	2025
	3,000,000

	19
	Përforcim linje 110 kV, Elbasan1-GSA-Cërrik-Kajan
	ACSR 240/40
	24.0
	 -
	2023
	2,040,000

	20
	Përforcim linje 110 kV, Kajan-Kuçovë-Marinëz-Fier
	ACSR 240/40
	59.0
	 -
	2023
	5,015,000

	21
	Linjë e re 110 kV, Fier-Lushnjë
	ACSR 240/40
	30.0
	 -
	2024
	2,400,000

	22
	Plotësim i qarkut të dytë të linjës 220 kV Fier-Babicë-TEC Vlorë
	ACSR 490/65 
	35.0
	 -
	2025
	1,000,000

	23
	Linjë e re 110 kV, Ballsh-Memaliaj
	ACSR 240/40
	48.0
	 - 
	2025
	7,080,000

	24
	Plotësimi i qarkut të dytë të linjës 110 kV, Kuçovë-Uznovë-Çorovodë
	ACSR 240/40
	58.0
	 - 
	2025
	1,000,000

	25
	Linje e re 110 kV, Tirana1-Qendër (Kabllore), 1 dalje linje 110 kV.
	XPLE-AL1000
	2.3
	 
	2025
	1,500,000

	26
	Linjë e re 110 kV, Koplik-Shkodra1
	ACSR 240/40
	20
	 -
	2025
	1,700,000

	27
	Linjë e re 110 kV, Kosmaç-Velipojë
	ACSR 240/40
	28
	 -
	2025
	2,380,000

	
	 
	 
	 
	 
	 
	TOTALI
	59,835,000



Rreth 82% e projekteve të paraqitura më sipër pritet të përfundojnë brenda vitit 2024. Pjesa tjetër e mbetur pritet të realizohen brenda vitit 2025. Realizimi në masë të madhe i këtij programi 10-vjeçar të investimeve, përveç aspekteve të tjera ka sjellë nevojën e kryerjes së studimit të Master Planit të Zhvillimit të Rrjetit të Transmetimit 2018–2033 dhe hartimin e Programit të Ri të Zhvillimit 2026–2036.
Sa i përket “Programit 10-vjeçar të zhvillimit të rrjetit të transmetimit 2026–2036”, si dhe ecurisë së tij gjatë vitit 2024:
Me anë të shkresës nr. 4948 prot., datë 9.8.2022, OST-ja ka dërguar në ERE për shqyrtim raportin përmbledhës të Programit të ri dhjetëvjeçar të zhvillimit të rrjetit të transmetimit për periudhën 2026–2036. Pjesa e mbetur e investimeve do të përfshihen në planin e ri dhjetëvjeçar si vazhdim i planit aktual 2015–2025 dhe të objektivave/strategjive të reja në sektorin e energjisë elektrike duke reflektuar përgjigjen ndaj sfidave të reja për zhvillimin e qëndrueshëm dhe optimal të rrjetit të transmetimit në vend.
Në këtë kuadër, në datën 21.2.2023 në ERE është realizuar një seancë dëgjimore me përfaqësues të OST sh.a. për paraqitjen e vlerësimeve mbi këtë plan.
Me anë të shkresës nr. 502/4 prot., datë 16.3.2023 ERE ka paraqitur disa rekomandime që duhen plotësuar nga OST, ku përmendim: i. saktësimi i periudhës se parashikuar të komisionimit të investimeve për periudhën 10-vjeçare: 1.1.2026–1.1.2036; dhe ii. evidentimi se cilat investime të përfshira në planin aktual 10-vjeçar 2015–2025, do të përfshihen në planin e ri 2026–2036, duke dhënë dhe argumentet përkatëse.
[bookmark: _Toc196729107]4.1.2 Investimet në rrjetin e transmetimit
Investimet në rrjetin e transmetimit ndahen në 2 grupe kryesore:
1. Investime me financime nga institucione financiare ndërkombëtare;
2. Investime me fondet e OST-së.
1. Sa u përket investimeve me financime nga institucionet financiare ndërkombëtare: 
Nuk ka projekte të reja të filluara në vitin 2024.
Sa i përket ecurisë së projekteve në proces implementimi, statusi i tyre rezulton si vijon:[footnoteRef:3] [3:  Informacion i marrë nga Drejtoria e Projekteve të Huaja/Sektori i Projekteve PIU. ] 

 Ndërtimi i linjës së interkoneksionit 400 kV Elbasan2 (Shqipëri) – Bitola (Maqedoni e Veriut) dhe Elbasan 2 – Fier, si dhe zgjerimi i nënstacioneve Elbasan 2 dhe Fier: 
- Kontrata e lotit 1 është lidhur ndërmjet OST sh.a. dhe kontraktorit “JV Mitas Energy and Metal Construction Inc-DOKO sh.p.k” (Turqi & Shqipëri):
Ecuria gjatë vitit 2024
Kontraktori fillimisht ka kryer punimet në segmentin e linjës ajrore Fier–Elbasan, duke kryer punimet civile që lidhen me rrugët hyrëse dhe punime të tjera për ndërtimin e themeleve të shtyllave. Punimet e ngritjes së shtyllave janë realizuar në masën 89% të shtyllave të planifikuara për këtë segment. 
Gjithashtu, vazhdojnë punimet për segmentin e linjës ajrore Elbasan–Qafëthhanë sa u takon punimeve civile që lidhen me rrugët hyrëse dhe punime të tjera për ndërtimin e themeleve të shtyllave. Ndërsa punimet e ngritjes së shtyllave janë në masën 53% të shtyllave të planifikuara për këtë segment.
- Kontrata e lotit 2 është lidhur midis OST sh.a. dhe Kontraktorit “Mytilineos S.A.” – Greqi:
Për nënstacionin Elbasan 3 kanë nisur punimet civile, në lidhje me rrugët e kalimit (punime civile për bazamentin e portalit të linjës 400 kV (vendosje hekuri, betonim, punime gërmim dheu, punime mbushje). 
Ndërsa për nënstacionin Fier kanë nisur punimet civile për murin mbajtës, portatin, gërmime për rrugët e brendshme etj.
Data e përfundimit të projektit për të dyja lotet është dhjetor 2025.
 Projekti “Programi i eficiencës së Energjisë të Sektorit të Transmetimit” – Ndërtimi i linjës së transmetimit me dy qarqe 220 kV Tiranë – Rrashbull dhe Unaza 110 kV e Tiranës”: 
- Kontrata e loteve 1 me 2 seksione, është lidhur ndërmjet OST sh.a. dhe kontraktorit “EFACEC Engenharia e Sistemas S.A.” – Portugali.
- Kontrata e lotit 2, me 2 seksione, është lidhur ndërmjet OST sh.a. dhe kontraktorit “ENERGOINVEST, d.d-Sarajevo” – Bosnjë dhe Hercegovina.
Si rezultat i vonesave të konsiderueshme në implementimin e projektit dhe kërkesave të përsëritura nga kontraktorët për kohë dhe/ose kosto shtesë (si rezultat i Forcës Madhore: pandemi, lufta Rusi–Ukrainë), palët pjesë e projektit si enti financues KfW, Konsulenti Fichtner dhe OST kanë organizuar disa mbledhje menaxheriale për të diskutuar dhe vendosur ecurinë e projektit, duke vendosur:
Për lotin 1: OST-ja ka nënshkruar amendimin nr. 3, datë 21.12.2023 me kontraktorin EFACEC me kohëzgjatje mars 2024–gusht 2025 për implementimin e këtij projekti.
Për lotin 2: është amenduar kontrata e zbatimit për shtyrje të afatit kontraktual të përfundimit deri në korrik 2024 dhe kontraktori është duke vijuar me punimet civile dhe montim shtyllash sipas grafikut kohor – pjesë e Amendimit OST&Energoinvest.
Sa i përket ecurisë gjatë vitit 2024
Loti 1
Për seksionin 1: Punimet e parashikuara në nënstacionin e Rrashbullit pothuajse kanë përfunduar, tashmë të dy autotransformatorët janë kolauduar dhe vënë në operim. Me marrjen e njoftimit nga kontraktori për përfundimin e të gjithë punimeve të parashikuara sipas objektit të kontratës, respektivisht për të dyja nënstacionet Rrashbull dhe Tirana 2, do të vijohet me procesin e kolaudimit dhe lëshimin e certifikimeve të marrjes në dorëzim për të dyja nënstacionet. 
Për seksionin 2: Për këtë seksion kontraktori është duke vijuar punimet.
Loti 2:
Per seksionin 1 – Punimet janë duke vijuar dhe parashikohen të përfundojnë në fund të muajit prill 2025, kohë në të cilën do të bëhet energjezimi i linjës. 
Për seksionin 2 – Për këtë seksion kontraktori është duke vijuar punimet.
2. Sa u përket investimeve kryesore në rrjetin e OST me fondet e saj, në tabelën më poshtë paraqiten investimet e filluara gjatë vitit 2024 dhe përditësimi i statusit të atyre të filluara në vitet e mëparshme:
	Nr. 
	Objekti i kontratës
	Data e lidhjes së kontratës
	Statusi
	Realizimi
(%)

	1
	Ndërtimi i linjës së re me dy qarqe 110 kV Burrel - Bulqizë dhe rehabilitimi i nënstacioneve 110 kV, Burrel dhe Bulqizë
	2.9.2020
	Proces
	76%

	2
	Rikonstruksioni i linjes 110 kV Librazhd-Përrenjas
	12.1.2021
	Përfunduar
	100%

	3
	Ndërtimi i linjës 110 kV dopio qark nënstacioni Elbasan – nënstacioni Fibër
	18.1.2021
	Proces
	83%

	4
	Ndërtimi i linjës së re 110 kV, dopio qark, Elbasan – Cërrik
	15.2.2021
	Proces
	60%

	5
	Ndërtimi i linjës së re 110 kV, me një qark, Lushnjë – Fier
	25.2.2021
	Proces
	95%

	6
	Upgrade, mirëmbajtje dhe trajnim për sistemin qendror SCADA/EMS
	19.4.2021
	Proces
	80%

	7
	Zgjerimi i kapaciteteve transportuese në pajisjet MPLS (Dizenjimi upgrade dhe konfigurimi i rrjetit)
	5.1.2023
	Proces
	100%

	8
	Zhvendosja e linjës 6 kV të fiderit “Tharëse” që del nga N/ST 35/6 kV Fieri 1
	18.1.2023
	Përfunduar
	100%

	9
	Punime për demontimin e tubacioneve nëntokësore të linjave të gazit që kalojnë në territorin ku do ndërtohet nënstacioni 400/220 kV Fier
	25.1.2023
	Përfunduar
	100%

	10
	Platforma për menaxhimin e sigurisë së informacionit dhe eventeve dhe mbrojtja perimetrale
	26.1.2023
	Përfunduar
	100%

	11
	Rikonstruksion i disa shtyllave të linjës L.110-40 Fier–Selenicë
	31.1.2023
	Përfunduar
	100%

	12
	Ndërtimi i linjës së re 220 kV dopio qark Fier–Hoxharë, si dhe ndërtimi i nënstacionit të ri 22011020 kV Hoxharë, bashkë me dy dalje linje 220 kV
	7.2.2023
	Proces
	97%

	13
	Furnizim, vendosje e qarkut të dytë të linjës 220 kV Babicë – TEC Fier
	7.2.2023
	Proces
	38%

	14
	Punime civile për rikonstruksionin e NStacionit 110 kV Guri i Kuq, si dhe nënstacionit 110 kV Kukës
	13.2.2023
	Përfunduar
	100%

	15
	Zhvillimi i skemës dhe rikonstruksioni i nënstacionit 220/110/35/20 kV Sharrë
	16.2.2023
	Proces
	27%

	16
	Blerje mjete teknollogjike për mirëmbajtjen e linjave dhe nënstacioneve
	14.6.2023
	Përfunduar
	100%

	17
	Riparimi i linjës kabllore 110 kV N/St. Kombinat – N/St. Selitë
	3.7.2023
	Përfunduar
	100%

	18
	Plotësimi i skemës primare të Nënstacionit Golem
	18.8.2023
	Përfunduar
	100%

	19
	Rikonstruksion i shtyllave metalike të linjave të tensionit të lartë 400 kV
	24.8.2023
	Proces
	68%

	[bookmark: _Hlk162429864]20
	Spostimi i dy linjave kabllore 35 kV, të cilat ndodhen brenda territorit të nënstacionit të ri 220/110/20 kV Hoxharë
	24.8.2023
	Përfunduar
	100%

	21
	Rehabilitimi i sistemit kontrollues të matjes se energjisë elektrike i OST sh.a.
	13.10.2023
	Përfunduar
	100%

	22
	Shtim trakti tretë në nënstacionin Kombinat
	23.10.2023
	Proces
	27%

	23
	Riparimi i linjës kabllore 110 kV NSt. Kombinat – NSt. Selitë, faza e dytë
	10.11.2023
	Përfunduar
	100%

	24
	Zgjerim i infrastrukturës së rrjetit informatik ekzistues dhe komunikimi me ENTSO-E
	10.11.2023
	Përfunduar
	100%

	25
	Rikonstruksion i segmentit të parë të linjës 110 kV Ballsh - Memaliaj
	16.11.2023
	Proces
	20%

	26
	Upgrade Hardware-Software i sistemit të kontrollit të nënstacionit 220 kV Burrel
	16.11.2023
	Përfunduar
	100%

	27
	Upgrade Hardware-Software i sistemit të kontrollit të nënstacionit 220 kV Elbasan 1
	20.11.2023
	Përfunduar
	100%

	28
	Upgrade Hardware-Software i sistemit të kontrollit të nënstacionit 220 kV Tirana 1
	20.11.2023
	Përfunduar
	100%

	29
	Upgrade Hardware-Software i sistemit të kontrollit të nënstacionit 220 kV Babicë
	20.11.2023
	Përfunduar
	100%

	41
	Rikonstruksion i segmentit të parë të linjës 110 kV Ballsh – Marinëz dhe i linjës Ballsh–Drenovë
	23.11.2023
	Proces
	65%

	42
	Zgjerimi i sistemit të monitorimit OPGW në linjat 400 kV, 220 kV dhe 110 kV
	18.12.2023
	Përfunduar
	100%

	43
	Spostimi i linjave që preken nga gjurma e aksit rrugor Thumanë–Vorë–Kashar dhe instalimi i shtyllave të demontuara në linjën Fier - Rrashbull
	12.1.2024
	Proces
	2%

	44
	Përmirësimi i infrastrukturës së Telekomunikacionit të N/ST-ve kryesore (Bateri, ODF, Kondicioner, pajisje etj.)
	16.1.2024
	Përfunduar
	100%

	45
	Ndërtim i linjës së re 110 kV Gjiri i Lalëzit – Fushë Kuqe
	14.2.2024
	Proces
	20%



[bookmark: _Toc196729108]4.1.2.1 Përdorimi dhe zhvillimi i mëtejshëm i rrjetit të fibrave optike (OPGW) si pjesë e rrjetit të transmetimit, për qëllime komerciale
Sistemi i transmetimit të OST ka në përbërje të tij fibër optike (OPGW). Përdorimi i kësaj teknologjie në zhvillimin e sistemit të transmetimit është bërë sipas standardeve dhe rekomandimeve ndërkombëtare me dy qëllime kryesore: 
- Të shërbejë për të bërë mbrojtjen e rrjetit transmetimit ndaj shkarkesave atmosferike;
- Të mundësojë rrugë transporti dhe komunikimi të sigurta dhe të mjaftueshme për vetë OST. 
[bookmark: _Toc46172196]Ky rrjet i fibrave optike (OPGW), është përdorur vetëm për nevoja të OST si më lart përmendur, por, performanca shumë e mirë e bën atë të aftë të ofrojë shërbime komunikimi edhe për operatorët të tjerë potencialë të informacionit, në të gjithë territorin e Shqipërisë. 
Ofrimi nga OST, i rrjetit apo shërbimeve të komunikimeve elektronike, nuk rrezikon sigurinë e funksionimit të rrjetit aktual të transmetimit pasi rrjeti i ri është konceptuar i veçantë për routime private/switching[footnoteRef:4], ku në çdo rast privatësia është e integruar me arkitekturën e sistemit sipas protokollit. [4:  Material i siguruar nga Drejtoria e Shërbimeve të Telekomunikacionit.] 

[bookmark: _Toc46172197]Ky aktivitet është planifikuar të shtrihet fillimisht, vetëm në pjesë të caktuara të shtrirjes së infrastrukturës dhe/ose me sasi të limituar të kapaciteteve brenda vendit. Të ardhurat që do të krijohen nga ky aktivitet do të shërbejnë për zhvillimin e mëtejshëm të rrjetit të komunikimeve elektronike, për të cilat është krijuar një llogari financiare të ardhurash më vete sipas kërkesave të ligjit nr. 9918, datë 19.5.2008, “Për komunikimet elektronike në Republikën e Shqipërisë” (neni 23) dhe ligjit nr. 43/2015, “Për sektorin e energjisë elektrike” (neni 35).
[bookmark: _Toc46172198]Në mbështetje të pikës 4, nenit 55 të ligjit nr. 43/2015, “Për sektorin e energjisë elektrike”, OST i është drejtuar ERE-s me shkresën nr. 5005 prot., datë 24.7.2019, për dhënie opinioni lidhur me përdorimin e infrastrukturës së fibrës optike. 
[bookmark: _Toc46172199]Në përgjigje të saj, ERE me shkresën nr 490/5 prot., datë 3.12.2019, ka përcjellë vendimin me nr. 194, datë 3.12.2019, “Mbi opinionin e ERE-s për kërkesën e OST për dhënien në përdorimin të një pjese të infrastrukturës së fibrës optike”, në të cilin Bordi është shkrehur për një opinion pozitiv për dhënien e infrastrukturës së fibrës optike për palët e treta, duke pasur në konsideratë si vijon:
- Moscenimin e veprimtarisë së OST lidhur me sigurinë dhe qëndrueshmërinë e sistemit elektroenergjetik përfshirë sigurinë kibernetike;
- Kostot për realizimin e këtij aktiviteti të mbulohen nga të ardhurat e realizuara nga kjo duke mos ndikuar në tarifën e transmetimit të energjisë elektrike, si dhe në kostot e lidhura me këtë shërbim ndaj klientëve fundore;
- Përcjelljen në ERE të studimit të fizibilitetit përfshirë planin e biznesit përfundimtar.
MFE (sot MEKI) në cilësinë e aksionarit të vetëm, me vendim nr. 119, datë 6.12.2019, ka miratuar ndryshimet në statutin e OST, duke shtuar në objektin e saj të veprimtarisë: “Zhvillimi dhe funksionimi e shërbimeve të komunikimeve elektronike me shumicë të parashikuara në legjislacionin në fuqi për shërbimet e komunikimeve elektronike në territorin e Republikës së Shqipërisë, si dhe në përputhje me përcaktimet e autorizimeve që jepen nga Autoriteti i Komunikimeve Elektronike dhe Postare ku përfshihen: “Shërbim për ofrimin e transmetimit të të dhënave, të disponueshme për publikun.”
Për të garantuar ecurinë e këtij projekti të rëndësishëm, OST-ja ka bërë pjesë të strukturës organizative Drejtorinë e Shërbimeve të Telekomunikacionit, e cila më parë ka qenë e organizuar si sektor.
Për ofrimin e këtij shërbimi nga OST, janë marrë miratimet e nevojshme, si më poshtë:
- OST-ja është pajisur me autorizimin e përgjithshëm nga AKEP-i sipas Certifikatës së Konfirmimit të Njoftimit nr. 2020_AP-001051/datë 3.3.2020;
- Me vendimin të Këshillit Mbikëqyrës të OST dhe MF, janë miratuar çmimet e shërbimeve kombëtare që OST-ja do të ofrojë, në fushën e komunikimeve elektronike. 
- OST-ja ka krijuar një llogari financiare të ardhurash më vete, sipas kërkesave të ligjit nr. 9918, datë 19.5.2008, “Për komunikimet elektronike në Republikën e Shqipërisë”, neni 23, për ndarjen e llogarive. 
Me vendim nr. 5, datë 20.4.2023, të Këshillit Mbikëqyrës të OST-së dhe me vendimin nr. 31, datë 2.6.2023, të Asamblesë së Aksionarit të OST sh.a., janë miratuar çmimet e reja të shërbimeve që ofron OST në fushën e komunikimeve elektronike, të cilat janë reflektuar dhe në kontratat e lidhura në vijim.
Sa i përket ecurisë gjatë vitit 2024
Në muajin korrik 2024, në zbatim të vendimit të ERE-s nr. 194, datë 3.12.2019, OST-ja ka informuar ERE-n mbi ecurinë e dhënies në përdorim të një pjese të infrastrukturës së fibrës optike, me anë të shkresës nr. 4210 prot., datë 31.7.2024.
Në vijim të shkresës nr. 861/2 prot., datë 9.10.2024 të ERE, ku ndër të tjera, është lënë si rekomandim për ZP-në, që: “në kuadër të garantimit të pavarësisë financiare të OST sh.a. të kërkojë nga OST sh.a. për të përfshirë një analizë më të plotë të zbatimit të vendimit të ERE-s nr. 194, datë 3.12.2019, ku të evidentohet mënyra e përdorimit të të ardhurave të gjeneruara nga përdorimi i infrastrukturës së fibrës optike nga palët e treta”, u është kërkuar drejtorive përkatëse, kryerja e një analize të tillë, e cila i është vënë në dispozicion Zyrtarit të Pajtueshmërisë.
Përgjatë vitit 2024, OST-ja ka kontrata të lidhura për ofrimin e shërbimit “LAN 2 LAN” me 6 subjekte, të tilla si: KESH sh.a., Kurum, shoqërinë Voltalia Albanie sh.p.k., OPTIXCOM sh.p.k., Abissnet, dhe ATU. 
Aktualisht, OST-ja ka ende kapacitete të lira për t’u shfrytëzuar, të cilat do të vazhdojnë të jepen me qira nga OST, në funksion të planit të biznesit të krijuar për këtë qëllim.
Në lidhje me masat e marra mbi sigurinë dhe qëndrueshmërinë e sistemit elektroenergjetik, përfshirë sigurinë kibernetike, në çdo rast të vënies në dispozicion të kapaciteteve transmetuese të rrjetit të të dhënave me fibër optike për të tretët, zhvillimi i një kuadri dhe mekanizmash për të parandaluar dhe për të reaguar ndaj sulmeve kibernetike, ka qenë një nga detyrat kryesore të Drejtorisë së Shërbimeve të Telekomunikacionit, e mbështetur nga sektori për sigurinë kibernetike në OST.
Ndër masat e konsideruara, përmendim si vijon:
- Zbatimi rigoroz i rregullave të menaxhimit të aksesit bazuar në nevojën për të hyrë në sistem;
- Minimizimi i aksesit fizik në komponentët kritikë për OST-në;
- Vendosja e nivelit shtesë aksesi për elementet thelbësore të rrjetit;
- Mbyllja e shërbimeve dhe protokolleve të papërdorura;
- Përditësimi i versionit më të fundit në elementet të rrjetit, bazuar në rekomandimin e prodhuesit; 
- Vendosja e regjistrimit të sinjalizimeve në mënyrë që regjistrat të jenë të sigurt;
- Ndërtimi i sistemeve të menaxhimit dhe monitorimit për rrjetin TLC;
- Zbatimi i Procedurave për menaxhimin e incidenteve, duke përfshirë llojin e incidentit, objektivat, rolin dhe përgjegjësitë dhe përshkallëzimi sipas niveleve organizative në OST, bazuar në politikën (POL-INFOSEC-001 Politika për sigurinë e sistemeve informatike të OST v2 0);
- Vendosja e sistemeve të akses kontrollit dhe sistemit të survejimit me kamera në ambientet teknologjike, ku ndodhen pajisjet e SCADA apo sistemi Mini SCADA, bazuar në politikën (POL-INFOSEC-005 Politika e sigurisë së dhomës së serverave);
- Krijimin e ekipit përgjegjës ndaj incidenteve të sigurisë komjuterike (CSIRT) dhe vënien në dijeni e autoritetit (AKCESK) për çdo incident nga marrja e këtij raporti. Ekipi CSIRT është pjesë e strukturës së Departamentit të Operimit të Sistemit (SCADA).
- Përdorimi i mekanizmave të veçanta të autentikimit dhe kredenciale për përdoruesit e rrjetit në sistemet industriale dhe rrjetit të korporatës, bazuar në ISO 27001 Information Security Management System.
Gjatë vitit 2024 nuk është shënuar asnjë incident ose prishje e Indikatorëve kyç të performancës (KPI) për shërbimet e brendshme të sistemit energjetik, pavarësisht ngarkesës së lartë të sulmeve kibernetike në portalet qeveritare dhe institucionet e tjera.
[bookmark: _Toc46172207][bookmark: _Toc196729109]4.1.3 Aksesi i palëve të treta në sistemin e transmetimit
OST duhet të sigurojë akses të barabartë në sistemin e transmetimit për të gjithë pjesëmarrësit dhe përdoruesit e rrjetit, në përputhje me kërkesat e vendosura të ligji nr. 43/2015, “Për sektorin e energjisë elektrike”, të ndryshuar, aktet e tjera ligjore në fuqi, si dhe Kodin e Rrjetit të Transmetimit. Në këtë mënyrë realizohet pajtueshmëria me një ndër shtyllat kryesore të Programit të Pajtueshmërisë, që është pikërisht shmangia e sjelljeve diskriminuese.
Për të parë respektimin e këtij detyrimi nga OST-ja, janë monitoruar procedurat e aplikimit për lidhje të reja në rrjetin e transmetimit.
Për sa u takon procedurave për lidhje të reja në rrjetin e transmetimit, si dhe statusit të këtyre aplikimeve për periudhën janar–dhjetor 2024, ka pasur një sërë aplikimesh për mundësinë e lidhjes së centraleve prodhuese të energjisë elektrike në zona të ndryshme të sistemit elektroenergjetik, të paraqitura në tabelën si vjion[footnoteRef:5]:  [5:  Informacion i marrë nga Drejtoria e Planifikim Zhvillimit të Rrjetit të Transmetimit.
] 

- Centrale të tipit “Gjenerues Hidrik”, 4 aplikime, fuqia totale e kërkuar 46 mw, realizuar 3 marrëveshje lidhjeje;
- Centrale të tipit “Gjenerues Solar”, 69 aplikime, fuqia totale e kërkuar 3793.97 mwp, realizuar 4 marrëveshje lidhjeje;
- Centrale të tipit “Gjenerues Eolik”, 23 aplikime, fuqia totale e kërkuar 2618.4 mw, nuk është realizuar asnjë marrëveshje lidhjeje; 
Të gjitha aplikimet për këtë kategori kanë qenë për ndërtimin e tyre në tokë;
- Centrale të tipit “Gjenerues Termik” nuk ka pasur aplikime dhe nuk është realizuar asnjë marrëveshje lidhjeje.
- Centrale të tipit “Gjenerues Hidrik me sistem rezerve pompimi” 1 aplikim, fuqia totale e kërkuar 1620 mw, nuk është realizuar asnjë marrëveshje lidhjeje.
Për periudhën janar–dhjetor 2024 janë vënë në operim tri burime gjeneruese, të tipit solar të lidhur në rrjetin e transmetimit me tension 110 kV dhe janë nënshkruar marrëveshje lidhjeje në sistemin e transmetimit 15 centrale.
Sa i përket trajtimit të kërkesave brenda afateve të parashikuara në “Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjes së operimit në rrjetin e transmetimit ndërmjet OST dhe përdoruesit, si dhe marrëveshjes së lidhjes në rrjetin e transmetimit ndërmjet OST sh.a dhe përdoruesit”, miratuar me vendim të Bordit të ERE-s nr. 87, datë 20.4.2018, nga informacioni i vënë në dispozicion, rezulton, se:
Në rastet e kërkesave për lidhje që janë trajtuar sipas VKM-së nr. 822, datë 7.10.2015, “Për miratimin e rregullave dhe procedurave të ndërtimit të kapaciteteve të reja prodhuese të energjisë elektrike, që nuk janë objekt koncesioni”, i ndryshuar me VKM-në nr. 718, datë 12.10.2016, OST-ja është shprehur nëpërmjet një opinioni paraprak sikundër parashikon pika 2.a e nenit 10 të VKM-së. 
Gjithashtu, janë trajtuar dhe kërkesat për lidhje me rrjetin e transmetimit, të centraleve eolike në kuadër të procedurës konkurruese për përzgjedhjen e projekteve, për “Projektimin, financimin, ndërtimin, operimin dhe mirëmbajtjen e disa impianteve fotovoltaike, secili me një kapacitet të instaluar ndërmjet 10 mw dhe 100 mw (përfshirë), të cilët do të përfitojnë nga masat mbështetëse, me vendndodhje të zgjedhur nga ofertuesi në Republikën e Shqipërisë”, nga Ministria e Infrastrukturës dhe Energjisë (MIE), të finalizuar në muajin korrik 2024 si vijon: 
- Shoqëria Voltalia s.a. ka marrë miratimin në parim për lidhjen me rrjetin e transmetimit të Centralit Eolik South Wind Park, me fuqi të instaluar 75 mw.
- Konsortiumi Guris Insaat Ve MUhendislik A.S, “Morgan Energji Yatirim Holding A.S” dhe “Brd Energy” sh.p.k ka marrë rimiratimin në parim për lidhjen me rrjetin e transmetimit të Parkut Eolik Kryevidh, me fuqi të instaluar 74.4 mw.
- Shoqëria Verbund Green Power Albania SH.P.K. ka marrë rimiratimin në parim për lidhjen me rrjetin e transmetimit të Parkut Eolik Kryevidh, me fuqi të instaluar 72.6 mw. 
Tarifat e lidhjes në rrjetin e transmetimit janë tarifa fikse siç përcaktohen në “Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit” e miratuar nga Bordi i ERE-s, ku përfshihet edhe metodologjia e llogaritjes së kostove dhe marrëveshja standarde e lidhjes, të cilat janë transparente dhe eficiente për të siguruar lidhjen në mënyrë jodiskriminuese të çdo përdoruesi në rrjetin e transmetimit.
4.1.4 Pajtueshmëria e përdoruesve të rrjetit me Kodin e Transmetimit
Në zbatim të rekomandimeve të ERE-s lënë për Zyrtarin e Pajtueshmërisë, përcjellë me shkresën nr. 861/2 prot., datë 9.10.2024, në këtë kapitull do të trajtohet pajtueshmëria e përdoruesve me Kodin e Transmetimit, në kuadër të transparencës dhe trajtimit jodiskriminues të përdoruesve të rrjetit të transmetimit.
Kodi i Transmetimit, miratuar me vendim të ERE-s nr. 63, datë 11.4.2022, përcakton në mënyrë të hollësishme normat që shërbejnë për të siguruar mbarëvajtjen e operimit dhe zhvillimit të sistemit të transmetimit, si dhe përcakton kushtet e shërbimit që ofrohen nga OST ndaj përdoruesve të sistemit të transmetimit. Të drejtat dhe detyrimet reciproke për OST dhe përdoruesit, përcaktohen në ligjin nr. 43/2015, “Për sektorin e energjisë elektrike” i ndryshuar, Kodin e Transmetimit, marrëveshjet dy- shumëpalëshe, si dhe vendimet e rregulloret e tjera të miratuara nga Bordi i ERE-s.
Kodi i Transmetimit parashikon metodat dhe kriteret për planifikimin dhe zhvillimin e sistemit, kushtet dhe dokumentacionin e nevojshëm për aplikimin për akses në sistemin e transmetimit, si dhe detajon specifikimet minimale teknike dhe funksionale për dhënien e aksesit dhe lidhjen me sistemin e transmetimit të centraleve prodhuese, tek Operatorit të Shpërndarjes dhe të konsumatorëve të rëndësishëm.
Në zbatim të dispozitave të Kodit të Transmetimit, neni 6, pika 3, OST-ja monitoron zbatimin e Kodit të Transmetimit nëpërmjet kryerjes së inspektimeve, testimit të sistemeve dhe proceseve apo mbledhjes së informacionit të nevojshëm nga përdoruesit e sistemit të transmetimit, për të mbikëqyrur zbatimin e Kodit të Transmetimit nga këta përdorues.
Në çdo rast papajtueshmërie, OST-ja njofton përdoruesin dhe informon ERE-n, për:
a) papajtueshmërisë së konstatuar;
b) informacionin/shpjegimin e përdoruesit në lidhje me papajtueshmërinë e konstatuar (nëse ka);
c) afatet kohore të nevojshme për zbatimin e detyrimeve nga përdoruesi, të domosdoshme për të zgjidhur situatën e papajtueshmërisë me dispozitat e kodit.
Gjatë monitorimeve on-site, OST-ja vlerëson kërkesat të cilat lidhen kryesisht me operimin në kohë reale të sistemit, kërkesa të cilat janë të lidhura ngushtësisht me zbatimin e kërkesave në pikën e lidhjes.
Sipas informacionit të marrë pranë Sektorit të Zbatimit të Kodeve/Drejtoria e Drejtimit Operativ të Sistemit, gjate vitit 2024, janë monitoruar kategoritë e përdoruesve të rrjetit si vijon:
i. Gjeneruesit (HEC), gjithsej 17 subjekte të monitoruara;
ii. Konsumatorët e lidhur në rrjetin e transmetimit, gjithsej 4 subjekte të monitoruara;
iii. Përdorues të lidhur në rrjetin e OSSH-së me tri kategori të ndryshme (PV + Konsumator + HEC), gjithsej 6 subjekte të monitoruara. 
Gjatë monitorimeve mbi zbatimin e kërkesave të Kodit, janë hasur disa problematika që kanë ndikuar në përmbushjen e kërkesave dhe standardeve të përcaktuara. Këto sfida lidhen me aspekte të ndryshme teknike dhe organizative, të cilat kërkojnë një përpjekje të koordinuar për t’u adresuar dhe përmirësuar. Disa nga papajtueshmëritë e konstatuara kane të bëjnë me:
- Mosrespektimin e afateve të raportimit nga disa përdorues;
- Ndryshimet në kërkesat teknike dhe infrastrukturore;
- Mungesa e përgatitjes teknike në raste të caktuara.
Nëpërmjet monitorimeve, OST sh.a. ka ndjekur në mënyrë të vazhdueshme aktivitetin dhe performancën e përdoruesve të rrjetit të transmetimit, duke monitoruar, komunikuar dhe udhëzuar sipas rastit, me qëllim rritjen e sigurisë operacionale, evitimin e ngjarjeve shqetësuese në sistem dhe përmirësimin e funksionimit të të gjithë sistemit elektroenergjetik. Komunikimi me përdoruesit ka qenë i vazhdueshëm dhe në çdo rast prej tyre është kërkuar që planifikimi dhe operimi i aseteve të tyre të bëhet bazuar në zbatim të dispozitave të Kodit të Transmetimit. Në asnjë rast përdoruesit nuk na janë shprehur se nuk do t’i përmbushin detyrimet që përcakton Kodi i Transmetimit; madje ata kanë shprehur angazhim se do t’i përmbushin detyrimet.
OST sh.a. është përpjekur që papajtueshmëritë t’i zgjidhë nëpërmjet komunikimit dhe si rrjedhojë ka vijuar me procedurën e takimeve në ambientet e OST sh.a., me përfaqësues të lartë të përdoruesve, duke i parashtruar qartë kërkesat, detyrimet e Kodit të Transmetimit dhe si rrjedhojë penalizimet nëse këto kërkesa nuk përmbushen.
Për çdo papajtueshmëri të konstatuar gjatë monitorimeve të realizuara gjatë vitit 2024, OST-ja ka komunikuar me përdoruesit nëpërmjet shkresave zyrtare, ku për dijeni është vënë, gjithashtu, edhe Enti Rregullator i Energjisë.
Në vijim të monitorimeve të realizuara dhe komunikimeve intensive me përdoruesit, vihen re një ndërgjegjësim në disa përdorues, të cilët për kohë të gjatë nuk kishin marrë asnjë masë në përmbushjen e kërkesave, qoftë në aspektin teknik, siç është realizimi i lidhjes me rrjetin e telekomunikacionit apo SCADA, shkëmbimi i të dhënave gjatë planifikimit-zhvillimit, dispeçerimit apo edhe nënshkrimi i Marrëveshjes së Lidhjes.
Përmirësime janë konstatuar në shkëmbimin e të dhënave
Marrja e të dhënave të duhura bazuar në parashikimin e gjenerimit dhe ngarkesave (duhet vlerësuar se tashmë më shumë se 70% e përdoruesve e përcjellin planin afatgjatë dhe afatshkurtër sa herë që OST e ka kërkuar), duke bërë të mundur saktësinë e parashikimeve që OST-ja bën në analizat e sigurisë.
Marrja e informacionit në kohë reale
Si rezultat i komunikimeve të deritanishme ndërmjet përdoruesve dhe OST-së, është arritur që shumica e përdoruesve të përcjellin të dhëna në kohë reale në OST.
Nënshkrimi i marrëveshjes së lidhjes
Si rezultat i masave të marra në vijim të monitorimeve të realizuara dhe komunikimeve intensive me përdoruesit, ka pasur rezultat edhe në vijimin e procesit të nënshkrimit të marrëveshjeve të lidhjes me përdorues, të cilët, për arsye të ndryshme, procesi kishte mbetur pezull. Në marrëveshjet e lidhjes, përdoruesit kanë marrë përsipër të zbatojnë të gjitha detyrimet që lindin nga Kodi i Transmetimit dhe Kodi i Lidhjes, të cilat përfshijnë, por nuk kufizohen vetëm në, zbatimin e menjëhershëm të urdhrave të Qendrës Dispeçer, si dhe menaxhimin e nënstacioneve të tyre me personelin e vet, i cili duhet të ketë kualifikimin e përshtatshëm, në respekt të plotë të Kodit të Transmetimit
Si konkluzion, nga ana e OST-së janë ndërmarrë hapat dhe procedurat e kërkuara nga Kodi i Transmetimit, me qëllim mbikëqyrjen e zbatimit dhe pajtueshmërinë me kërkesat e Kodit. Në çdo rast të konstatimit të papajtueshmërisë, është bërë njoftimi i përdoruesve të rrjetit dhe Entit Rregullator të Energjisë, si dhe është kërkuar marrja e masave të duhura për përmbushjen e detyrimeve të marra përsipër nëpërmjet marrëveshjes së lidhjes dhe Kodit të Transmetimit. Si rezultat i këtyre monitorimeve, është arritur përmirësimi i kushteve dhe përmbushja e detyrimeve nga një numër i madh i përdoruesve të rrjetit, sikurse janë masat e përshkruara me lart.[footnoteRef:6] [6:  Për më tepër, shih raportin e përcjellë ERE-s me anë të shkresës nr. 654 prot., datë 27.1.2025.] 

[bookmark: _Toc196729111]4.1.5 Tregu Balancues i Energjisë Elektrike
Nga data 1 prill 2021, bazuar në Rregullat e Tregut të Balancimit miratuar me vendim të Bordit të ERE-s nr. 106, datë 2.7.2020, OST-ja operon Tregun Shqiptar të Balancimit në të cilin organizohen procedurat respektive për sigurimin e kapacitetit rezervë dhe energjisë balancuese me qellim balancimin e sistemit. Në përmbushje të këtij detyrimi, OST- ja bën evidentimin e aktivizimeve, disbalancave dhe menaxhimin kontraktual e financiar të tyre me palët përgjegjëse për disbalancat dhe me ofruesit përkatës të shërbimeve të balancimit. 
Tregu shqiptar i balancimit ka mundësuar kalimin përfundimtar nga një mekanizëm i rregulluar me entitete publike në një liberalizim të tregut të energjisë balancuese, ku çdo palë ofruese e shërbimeve të balancimit mund të marrë pjesë dhe të bëhet konkurruese me produktet e saj për shërbimet e balancimit.
[bookmark: _Toc196729112]4.1.5.1 Pjesëmarrësit e tregut të energjisë 
Në përmbushje të detyrimit për akses të barabartë në sistem, OST-ja kryen dhe ndjek procesin e regjistrimit të të gjithë pjesëmarrësve të tregut në bazë të Rregullores për regjistrim në tregun shqiptar të energjisë elektrike (miratuar me vendim të ERE nr. 160, datë 12.10.2017). 
Pjesëmarrësit e tregut kanë nënshkruar me OST kontratën për shërbimin e transmetimit (kontratë tip) miratuar nga ERE me vendim nr. 23 datë 15.2.2017, ndryshuar me vendim nr. 99 datë 4.7.2017, me një tarifë të përcaktuar për vitin 2024, të miratuar nga ERE me vendim nr. 72, datë 13.4.2022, “Mbi miratimin e tarifës së transmetimit të energjisë elektrike për periudhën 2022–2024”. 
Të dhëna e lartpërmendura janë të publikuara edhe në website-in zyrtar të OST-së. Kjo marrëveshje siguron shërbimin e transmetimit për pjesëmarrësit të tregut në mënyrë transparente dhe jo diskriminuese, duke përmbushur në këtë mënyrë detyrimin e përcaktuar në Programin e Pajtueshmërisë.
Nga data 12 prill 2023, në vijim të zhvillimeve në sektorin elektroenergjetik, pas miratimit nga ERE të Rregullave të Tregut të Energjisë Elektrike (Rregullat e ALPEX-it, përkufizimet, procedura e tregtimit, si dhe procedura e klerimit dhe shlyerjes) me vendimin nr. 347, datë 27.12.2022, nga OST është bërë njoftimi për pjesëmarrësit e tregut të energjisë, duke sqaruar se:
i. në përputhje me parashikimet e vendimit të ERE-s nr. 126, datë 17.5.2021, “Mbi miratimin e rregullores “Për Integritetin dhe Transparencën e Tregut me Shumicë të Energjisë (Remit)”, çdo pjesëmarrës tregu apo aplikues i ri duhet të regjistrohet pranë Entit Rregullator të Energjisë në regjistrin e REMIT;
ii. Për t’u regjistruar si “Palë përgjegjëse balancuese” çdo palë e interesuar duhet të plotësojë formularët e publikuar në faqen zyrtare të OST sh.a., me plotësimin e të cilëve do të vijohet me nënshkrimin e Marrëveshjes për Palën Përgjegjëse Balancuese për regjistrim në Tregun Shqiptar të Balancimit.
Gjithë dokumentacioni dhe informacioni i nevojshëm për palët është i publikuar në faqen zyrtare të OST-së në rubrikën “Tregu i Shqiptar i Balancimit”.
Në vijim të këtij procesi, lista e subjekteve të regjistruar në Tregun Balancues të Energjisë Elektrike si Palë, grup përgjegjës për balancim apo ofrues i shërbimit të balancimit për vitin 2024, paraqitet më poshtë:


Regjistri i ofruesve të Shërbimit të Balancimit të Tregut Shqiptar të Balancimit:
	Nr.
	Kodi
	Kompania

	1.
	PPB-001
	GSA sh.p.k

	2.
	PPB-003
	ReNRGY Trading Group sh.p.k.

	3.
	PPB-005
	GEN-I Tirana sh.p.k.

	4.
	PPB-007
	Energji Ashta sh.p.k.

	5.
	PPB-009
	Danske Commodities Albania sh.p.k.

	6.
	PPB-010
	NOA Energy Trade sh.p.k.

	7.
	PPB-011
	Ayen Energy Trading sh.a

	8.
	PPB-012
	Ayen AS Energji sh.a

	9.
	PPB-013
	EZ-5 Energy sh.p.k.

	10.
	PPB-014
	AXPO Albania sh.a

	11.
	PPB-015
	KESH sh.a

	12.
	PPB-016
	Energy Financing Team Tirana sh.p.k.

	13.
	PPB-018
	Kurum International sh.a.

	14.
	PPB-019
	ENER TRADE sh.p.k

	15.
	PPB-020
	FURNIZUESI I TREGUT TË LIRË sh.a.

	16.
	PPB-021
	Devoll Hydropower sh.a.

	17.
	PPB-023
	OPERATORI I SITEMIT TË SHPËRNDARJE sh.a.

	18.
	PPB-027
	Lengarica &Energy sh.p.k

	19.
	PPB-030
	TIRANA INTERNATIONAL DEVELOPMENT sh.p.k.

	20.
	PPB-031
	INFO Telecom sh.p.k.

	21.
	PPB-032.
	DITEKO sh.p.k

	22.
	PPB-033
	Spe Gjadër sh.p.k.

	23.
	PPB-034
	FURNIZUESI I SHËRBIMIT UNIVERSAL sh.a

	24.
	PPB-035
	AlbEsp Trading & Consulting sh.p.k.

	25.
	PPB-037
	Hec-i Bishnica1,2 sh.p.k.

	26.
	PPB-038
	Heci Tervolit sh.p.k.

	27.
	PPB-039
	ADA Solar SE sh.p.k.

	28.
	PPB-040
	Lajthiza Invest sh.a

	29.
	PPB-041
	FUTURE ENERGY TRADING AND DYNAMICS sh.p.k.

	30.
	PPB-042
	DRAGOBIA ENERGY sh.p.k.

	31.
	PPB-043
	Korça Photovoltaik Park sh.p.k.

	32.
	PPB-044
	SUN BEAT SYSTEM sh.p.k.

	33.
	PPB-045
	New Technolgy Solution Production (NTSP) sh.p.k.

	34.
	PPB-046
	TREN SUN SYSTEM sh.p.k.

	35.
	PPB-051
	ENERGY 24 sh.p.k.

	36.
	PPB-052
	ENSCO Trading (Albania) sh.p.k.

	37.
	PPB-056
	NATYRE ENERGY sh.p.k.

	38.
	PPB-057
	G.S.K sh.p.k.

	39.
	PPB-058
	PROINFINIT CONSULTING sh.p.k.

	40.
	PPB-059
	SOLE 24 DOOEL Shkup-Dega në Shqipëri

	41.
	BRP-060
	Duferco Shqipëria sh.p.k.

	42.
	PPB-061.
	KARAVASTA SOLAR sh.p.k

	43.
	PPB-062
	SPV BLUE 1 sh.p.k.

	44.
	PPB-063
	PROTERGIA ENERGY ALBANIA sh.p.k.

	45.
	PPB-064
	NOVA SOLAR SYSTEM sh.p.k.

	46.
	PPB-065
	ALB ENERGY TRADE sh.p.k.

	47.
	PPB-066
	Energy Commodities sh.p.k.

	48.
	PPB-067
	MFT ENERGY KOSOVO 

	49.
	PPB-068
	5GX ENERGY sh.p.k.

	50.
	PPB-069
	YILDIRIM ENERGY EUROPE ALBANIA sh.p.k.

	51.
	PPB-070
	NRG Power sh.p.k.

	52.
	PPB-071
	JUANA sh.p.k.

	53.
	PPB-072
	GreeNNAT Solar Park Ballsh sh.p.k.

	54.
	PPB-073
	ERSEKA SOLAR PARK 1 sh.p.k.



Regjistri i ofruesve të Shërbimit të Balancimit të Tregut Shqiptar të Balancimit:
	Nr. 
	Kodi i regjistrimit 
	Kompania 

	1. 
	OSHB-001 
	Ayen As Energji Sh.a 

	2.
	OSHB-002 
	KESH sh.a 

	3.
	OSHB-004
	Devoll Hydropower sh.a.

	4. 
	OSHB-005
	Hydropower sh.a Kurum International Sh.a



Regjistri i grupeve të Balancimit të Tregut Shqiptar të Balancimit:
	Nr.
	Emërtimi i Grupit të Balancimit

	1
	Grupi i Balancimit KESH sh.a.

	2
	Grupi i Balancimit GSA sh.p.k.

	3
	Grupi i Balancimit “FURNIZUESI I TREGUT TË LIRË sh.a.

	4
	ALB ENERGY TRADE sh.p.k.

	5
	GEN-I Tirana sh.p.k

	6
	FUTURE ENERGY TRADING AND DYNAMIC sh.p.k.

	7
	ENER TRADE sh.p.k.



[bookmark: _Toc196729113]4.1.5.2 Prokurimi i energjisë për mbulimin e humbjeve në rrjetin e transmetimit 
Referuar ligjit për sektorin e energjisë, rregullave të tregut, rregullave të balancimit, si dhe akteve të tjera rregullatore, OST-ja prokuron energjinë elektrike për mbulimin e humbjeve në rrjetin e transmetimit, si dhe për rezervën e energjisë dhe shërbimet e tjera ndihmëse, të kërkuara për operimin e sigurt të sistemit, bazuar në parimet e transparencës, mosdiskriminimit, rregullave të tregut dhe kostos minimale.
[bookmark: _Hlk162426995]Në zbatim të Vendimit të Këshillit të Ministrave nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, u vendos që gjatë periudhës së gjendjes së emergjencës në furnizim me energji elektrike (deri në 31 dhjetor 2022), vendosur me VKM-në nr. 584 datë 8.10.2021, “Për shpalljen e gjendjes së emergjencës në furnizimin me energji elektrike” (i ndryshuar), sasia e energjisë për mbulimin e humbjeve do të sigurohej nga shoqëria publike e prodhimit, e ngarkuar me detyrimin e shërbimit publik, pra KESH. Kjo shoqëri furnizon Operatorin e Sistemit të Transmetimit me të gjithë sasinë e nevojshme, për mbulimin e humbjeve, me çmimin e blerjes së energjisë nga prodhuesit me përparësi hidrike, me çmimin e rregulluar të blerjes së energjisë nga prodhuesit me përparësi hidrike, ku çmimi vjetor i blerjes së energjisë elektrike, që do t’u paguhet prodhuesve ekzistues me përparësi do të jetë 8565.2 lekë/mwh (për periudhën 2.7.22–8.2.2023) dhe 10,000 lekë/mwh (për periudhën 9.2.23–11.4.2023). Kjo sasi energjie është siguruar në bazë të kontratës ndërmjet shoqërisë publike të prodhimit dhe Operatorit të Sistemit të Transmetimit, me nr. prot. 4670, datë 27.7.2022, dhe e miratuar nga ERE me vendimin nr. 230, datë 12.9.2022. 
Edhe për periudhën 1.1.2023–11.4.2023, në bazë të vendimit të Këshillit të Ministrave nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, sasitë e energjisë për mbulimin e humbjeve në rrjetin e transmetimit janë siguruar nga KESH-i me çmimin e rregulluar të blerjes së energjisë nga prodhuesit me përparësi hidrike, ku çmimi vjetor i blerjes së energjisë elektrike, që u është paguar prodhuesve ekzistues me përparësi ka qenë 8565.2 lekë/mwh (për periudhën 1.1.23–8.9.2023) dhe 10,000 lekë/mwh (për periudhën 9.2.23–11.4.2023).
Prej datës 12 prill 2023 prokurimi i energjisë për mbulimin e humbjeve kryhet nëpërmjet platformës ALPEX, ku ALPEX-i do të sigurojë shlyerjen e volumit të kontraktuar në ALPEX DAM, sipas Rregullave të Tregut dhe, nëse, çmimi klerues për ato Njësi Kohore të Tregut në DAM është më i lartë se çmimi i kontratës (me KESH sh.a.), Shitësi do të kompensojë Blerësin për diferencën midis çmimit klerues për ato Njësi Kohore të Tregut në DAM dhe çmimit të kontratës. 
Nga verifikimi i faqes online të OST-së rezulton që është pasqyruar i gjithë informacioni i duhur për procesin e prokurimit të humbjeve, si dhe rezultatet e dala nga prokurimi, duke iu përmbajtur kërkesave të përcaktuara në pikat 25 dhe 35 të Programit të Pajtueshmërisë.
[bookmark: _Toc196729114]4.1.5.3 Ankandet mbi alokimin e kapaciteteve
OST-ja, si Operator i Sistemit të Transmetimit në Republikën e Shqipërisë, është i ngarkuar të përcaktojë vlerat e kapacitetit transmetues ndërkufitar dhe rakordimin e tyre me TSO-të fqinje, në përputhje me kriteret e përcaktuara nga ENTSO-E (Rrjeti Evropian i Operatorëve të Transmetimit të Energjisë Elektrike).
Në përputhje me kërkesat e rregullores (KE) 714/2009 të Parlamentit Evropian dhe të Këshillit, “Mbi kushtet për hyrjen në rrjet për shkëmbimet ndërkufitare të energjisë elektrike” dhe Traktatit të Komunitetit të Energjisë, Zyra Rajonale e Alokimit të Kapaciteteve “SEE CAO” realizon procedurat e ankandeve për alokimin e kapaciteteve të interkoneksionit në të dyja drejtimet, ndërmjet Zonave të Kontrollit të OST-ve pjesëmarrëse të Evropës Juglindore, ku OST-ja merr pjesë si bashkëpronare me vota të barabarta. Nëpërmjet ankandeve të zhvilluara në këtë zyrë, është bërë alokimi i kapaciteteve ndërkufitare në të dyja drejtimet, për kufirin AL-Greqi dhe AL-Mal i Zi, në bazë të “Rregullave të Harmonizuara të alokimit të kapaciteteve të interkoneksionit për vitin 2018 për Zyrën e Koordinimit të Ankandeve të Kapacitetit të Interkoneksionit në Evropën Juglindore SEE CAO”. 
Me hyrjen në fuqi të Marrëveshjes së lidhjes së KOSTT-së me ENTSO-E, Kosova njihet si zonë kontrolli e pavarur, ku në bashkëpunim me Operatorin e Sistemit të Transmetimit – OST dhe bazuar në marrëveshjen për krijimin e bllokut të kontrollit Shqipëri–Kosovë, operojnë brenda këtij blloku, në përputhje me rregullat e ENTSO-E. Me njohjen e KOSTT-së si zonë kontrolli, të gjithë proceset ndërkufitare zhvillohen me kufirin OST-KOSTT.
Në vazhdimësi të këtyre hapave, KOSTT-ja ka njoftuar SEE CAO-n mbi vendimin e RGCE-së për hyrjen në fuqi të marrëveshjes së lidhjes së KOSTT-së me ENTSO-E dhe qëllimin e KOSTT-së për të firmosur marrëveshjen e shërbimeve me SEE CAO për vitin 2021.
SEE CAO ka përgatitur ndryshimet përkatëse të Rregullave të Harmonizuara të Alokimit të kapaciteteve të Interkoneksionit të SEE CAO, me qëllim aplikimin e tyre në kushtet e përfshirjes edhe të KOSTT-së si përfituese e shërbimeve të SEECAO-së. 
Me vendim nr. 280, datë 1.11.2022, Bordi i ERE-s ka miratuar Rregullat e Harmonizuara të Alokimit të SEE CAO, për kufijtë Shqipëri–Greqi, Shqipëri–Mali i Zi dhe Shqipëri–Kosovë, si dhe anekset e këtij dokumenti, të cilat aplikohen nga data 1 janar 2023. 
Ky proces monitorohet nga ERE, sipas përcaktimeve të rregullave të lartpërmendura. OST-ja e konkretisht Drejtoria e Shërbimeve të Tregut gjatë vitit 2024 ka dërguar informacion periodik çdo 3 muaj, në rrugë elektronike mbi procedurat e ankandeve të zhvilluara nga OST-ja.
Nga monitorimi i kryer, rezulton se në faqen zyrtare të OST-së është publikuar i gjithë informacioni mbi ankandet për alokimin e kapaciteteve sipas përcaktimeve të pikës 9 të Rregullave për alokimin e kapaciteteve.
Gjithashtu, konstatohet se ky proces i kryer nga OST-ja, u ka ofruar shërbimin të gjithë pjesëmarrësve të tregut të energjisë elektrike, me të njëjtat terma dhe kushte dhe në mënyrë jodiskriminuese.
[bookmark: _Toc196729115]4.1.5.4 Palët përgjegjëse për balancim
Një nga detyrat e Operatorit të Sistemit të Transmetimit të përcaktuara shprehimisht në ligjin për Sektorin e Energjisë Elektrike, është kryerja e balancimit të sistemit, mbështetur në parime objektive, transparente e jodiskriminuese, në përputhje me Kodin e Transmetimit dhe rregullat e tregut.
Në bazë të Rregullave të Tregut Shqiptar të Balancimit të Energjisë Elektrike, miratuar me vendim të Bordit të ERE-s nr. 106, datë 2.7.2020, OST-ja është përgjegjëse për ruajtjen e sigurisë së sistemit dhe për prokurimin e shërbimeve balancuese nga ofruesit e shërbimeve të balancimit (OSHB) në mënyrë që të garantojë sigurinë operacionale në sistem. 
Krijimi i tregut të balancimit
Krijimi dhe vënia në funksionim e Tregut të Balancimit të energjisë elektrike, në kohë reale për Shqipërinë (ABM) është një hap i rëndësishëm për sektorin elektroenergjetik në vend, në përputhje me detyrimet e Shqipërisë përballë Traktatit të Komunitetit të Energjisë, si dhe Memorandumin e Mirëkuptimit – WB6 MoU (i nënshkruar midis operatorëve të sistemit të transmetimit, autoriteteve rregullatorë kombëtare në fushën e energjisë, bursave të energjisë (PX) dhe ministrive përgjegjëse për energjinë të shteteve përkatëse të Ballkanit Perëndimor si pjesë e procesit “WB6” të drejtuar nga Sekretariati i Komunitetit të Energjisë.
ERE, me vendim nr. 106, datë, 2.7.2020, “Mbi miratimin e Rregullave të Tregut Shqiptar të Balancimit të Energjisë Elektrike” ka miratuar këto rregulla, të cilat ishin të detyrueshme për t’u zbatuar nga pjesëtarët e tregut të energjisë elektrike pa efekte financiare deri në datën 31.12.2020, datë e cila u shty me vendimin e ERE-s nr. 275, datë 28.12.2020”, sipas të cilit Tregu Shqiptar i Balancimit, do të ishte funksional më datën 1 prill 2021.
Nga data 1 prill 2021, OST-ja ka implementuar tregun balancues konform rregullave të tregut shqiptar të balancimit dhe shërbimet balancuese aktualisht prokurohen me bazë tregu.
Tregu i Balancimit i lejon OST-së të përmbushë detyrimet e saj lidhur me balancimin e sistemit në kohë reale, duke siguruar shërbimet e nevojshme në kohë reale bazuar në parimet e tregut të hapur, transparent dhe jodiskriminues.
Në këtë kuadër, OST-ja kryen nëpërmjet SEE CAO:
- Ankandet e Angazhimit për Disponueshmëri për sigurimin e kapacitetit rezervë për balancimin e sistemit, si dhe për llogari të KOSTT-së, referuar marrëveshjes për ndarjen e rezervave OST-KOSTT;
- Ankandet e Angazhimit për Shpërndarje për sigurimin e energjisë balancuese për balancimin e sistemit, si dhe për llogari të KOSTT-së, referuar marrëveshjes për ndarjen e rezervave OST-KOSTT.
Mbi zbatimin e marrëveshjes për shlyerjen financiare të devijimeve ndërkufitare
Në vijim të përmbushjes së detyrimeve që OST-ja ka si palë e ENTSO-E, OST-ja si operatori në qendër të mekanizmit balancues, përgjegjës për ruajtjen e balancës së sistemit elektroenergjetik, është, gjithashtu, përgjegjës për shkëmbimin ose ndarjen e shërbimeve të balancimit me operatorët e sistemit të transmetimit të shteteve fqinj. 
Në zbatim të marrëveshjes FSKAR për shlyerjen financiare të devijimeve ndërkufitare, të nënshkruar nga të gjitha TSO-të e zonës sinkrone evropiane dhe vendimit të ENTSO-E, OST-ja ka filluar implementimin e saj prej datës 1 qershor 2021, ku kompensimi i devijimeve të paqëllimshme ndërkufitare, nuk do të bëhet më tej në natyrë, por palët (TSO-të) do të kompensojnë njëra-tjetrën financiarisht.
Për sa më sipër, janë njoftuar gjithë pjesëmarrësit e tregut se duhet të deklarojnë skedulim të balancuar, duke pasur parasysh faktin që janë financiarisht përgjegjëse për disbalancat kundrejt OST, sikurse rrjedhimisht OST-ja është financiarisht përgjegjëse për devijimet në Interkoneksion kundrejt zonës sikrone.[footnoteRef:7] [7:  Informacion i marrë pranë Drejtorisë së Shërbimeve të Tregut.] 

Nga monitorimi rezulton se marrëdhënia e OST-së me palët përgjegjëse për balancim, rregullohet mbi baza transparence dhe mosdiskriminimi. Gjithë informacioni i nevojshëm mbi këtë proces është i publikuar në website-in e OST-së.
[bookmark: _Toc46172209][bookmark: _Toc196729116]4.2 Konfidencialiteti i të dhënave dhe i informacionit të ndjeshëm tregtar
Referuar pikës 28 të Programit të Pajtueshmërisë, OST-ja duhet të sigurojë konfidencialitetin e informacionit të ndjeshëm tregtar të siguruar nga OST-ja gjatë aktiviteteve funksionale dhe/ose komerciale dhe duhet të marrë të gjitha masat e arsyeshme dhe të nevojshme për të shmangur shpërndarjen diskriminuese të informacionit të ndjeshëm tregtar, në lidhje me aktivitetet të cilat përmbajnë vlera tregtare për persona të tjerë. 
Për të verifikuar përmbushjen e këtij detyrimi, është kërkuar informacion mbi sistemet e teknologjisë së informacionit që OST-ja ka në administrim, të dhënat që hidhen në këto sisteme, si dhe të dhënat që merren nga palët e treta nëpërmjet këtyre sistemeve.
[bookmark: _Toc46172210][bookmark: _Toc196729117]4.2.1 Sistemet e teknologjisë së informacionit 
Një nga funksionet kyçe të Operatorit të Sistemit të Transmetimit është të zhvillojë sistemin e transmetimit, në përputhje me kërkesat afatgjata të furnizimit të vendit me energji elektrike, si dhe të koordinojë zhvillimin e rrjetit, si brenda vendit, ashtu dhe me fqinjët. Programet dhe sistemet kompjuterike, të cilat shërbejnë për komandimin, apo monitorimin e rrjetit elektrik zënë një vend të veçantë dhe janë në fokus të vazhdueshëm për sa u përket sigurisë së tyre apo përditësimeve që nevojiten. Gjithashtu, OST-ja zotëron një rrjet të brendshëm të transmetimit të të dhënave i cili përbëhet nga kabllo OPGW të pajisur me fibra optike për lidhjet midis nënstacioneve dhe nga kabllo LAN për rrjetet lokale të njësive apo nënstacioneve të OST-së.
OST-ja ka në pronësi dhe përdor disa sisteme kompjuterike të cilët shërbejnë për menaxhimin e rrjetit energjetik brenda vendit, si dhe në linjat e Interkoneksionit. Gjithashtu, OST-ja zotëron edhe sisteme të cilat shërbejnë për shkëmbimin e informacionit me të tretët, siç janë ENTSO-E, KESH sh.a., Operatorët e ndryshme privat apo shtetëror, HEC-e apo nënstacione.
Sistemi SCADA/EMS (Qendra Kombëtare e Kontrollit)
Sistemi SCADA/EMS (Sistemi i Kontrollit dhe Grumbullimit të të Dhënave/Sistemi i Menaxhimit të Energjisë) shërben për operimin e sistemit energjetik. Ky sistem, përveçse është një zgjidhje efikase për operimin e sistemit është, gjithashtu, një sistem informatik, i cili i siguron OST-së, si vendimmarrës në lidhje me funksionimin e sistemit të transmetimit, informacione të besueshme mbi proceset, duke u mundësuar kështu operatorëve të menaxhojnë sistemin e energjisë në një mënyrë optimale. Platforma e tij e hapur dhe e gjithanshme lejon integrim të lehtë të sistemeve të tjera informative të shërbimeve duke ruajtur nivele të larta të sigurisë së IT-së. Aplikacionet e sistemit SCADA/EMS mund të përshtaten për kontroll dhe analizë në kohë reale, si dhe për qëllime optimizimi dhe planifikimi. Në Sistemin kryesor SCADA të OST-së monitorohen në kohë reale të gjitha të dhënat që operohen nga nënstacionet 220/400 kV dhe nënstacionet më të rëndësishme 110 kV. Stacioni kryesor i sistemit SCADA/EMS është instaluar në ambientet e QDK-së, OST-së. Për të garantuar nivelin më të lartë të disponueshmërisë dhe besueshmërisë, sistemi është plotësisht redundant në drejtim të infrastrukturës Hardware dhe Software. 
Sistemi Emergjent i Kontrollit (ECC)
Sistemi ECC operon në konsistencë me Qendrën ekzistuese Kombëtare të Kontrollit (QDK), e implementuar në një nga nënstacionet e OST-së. Implementimi i një sistemi Emergjent Kontrolli ka ardhur si pasojë e zbatimit të direktivave të ENTSO-E mbi garantimin e vazhdueshmërisë së proceseve për OST-në, e cila duhet të ketë në dispozicion në çdo kohë dhe pa ndërprerje vëzhgueshmërinë e Rrjetit të Transmetimit edhe në rastet e dështimit të sistemit kryesor për arsye të ndryshme. Sistemi ECC punon në mënyrë të pavarur nga sistemi SCADA/EMS i QDS, por përdor të njëjtat burime të të dhënave dhe të njëjtin rrjet telekomunikacioni. 
Electronic Highway
OST-ja, në zbatim të direktivave kryesore të ENTSO-E, ka implementuar edhe nyjën e komunikimit për realizimin e shërbimeve të cilat shfrytëzojnë rrjetin e Electronic Highway. OST-ja është pjesë zyrtare e Electronic Highway. Kjo nyjë ndodhet në Qendrën Kombëtare të Kontrollit, në objektet e OST-së. Për garantimin e nivelit më të lartë të besueshmërisë dhe disponueshmërisë, sistemi është plotësisht redundant në infrastrukturë. Në kuadër të këtij projekti, OST-ja shkëmben të dhëna në kohë reale me IPTO, CGES, ENTSO-E, nëpërmjet një rrjeti të dedikuar e të sigurt, sipas të gjithë rekomandimeve të ENTSO-E. OST-ja ka implementuar edhe shërbimet e tjera të kërkuara nga ENTSO-E, për të cilat EH është vetëm mjet transmetues i tillë si sistemi EAS. 
ENTSO-E Awareness System (EAS)
EAS-a është një platformë e centralizuar, e cila ju lejon operatorëve të sistemit të transmetimit të shkëmbejnë të dhëna në kohë reale. EAS-a është një platformë informuese, e cila u pasqyron OST-ve partnere një pamje globale dhe në kohë reale të rrjetit evropian të transmetimit. Operimi i kësaj platforme është shumë i dobishëm në rastet e një avarie, apo situate kritike në rrjet, pasi informacioni i paraqitur iu jep mundësinë operatorëve për të identifikuar origjinën e problemit, për të realizuar një vlerësim më të mirë të kushteve dhe arsyeve që dërguan në këtë situatë dhe mund të ndihmojë në zgjidhjen e problemit. Përveç dërgimit në mënyrë automatike të të dhënave kryesore të sistemit tonë, operatorët raportojnë çdo ngjarje e cila ndikon në ndryshimin e gjendjes së sistemit, duke ndryshuar treguesin e gjendjes së sistemit dhe duke pasqyruar arsyen e ndryshimit të gjendjes së sistemit. Çdo operim në këtë sistem realizohet bazuar në dokumentin e Kodit të Rrjetit (si Udhëzues i Operimit të Sistemit).
Sistemet Lokale SCADA 
Sistemet SCADA lokale shërbejnë si nyjë periferike për marrjen e të dhënave dhe transmetimit e tyre drejt qendrave të kontrollit, si dhe për automatizimin e proceseve që kryhen nëpër N/ST në pronësi të OST-së. Të dhënat ndërmjet sistemeve SCADA/EMS, SCADA/ECC dhe nyjave periferike transmetohen duke përdorur një protokoll të caktuar, duke shfrytëzuar rrjetin e telekomunikacionit të OST sh.a. Këto sisteme ndërveprojnë me të dyja qendra të kontrollit në distancë në të njëjtën kohë. Sistemet lokale SCADA janë plotësisht redundant. Për të siguruar funksionimin normal të sistemit edhe në rastet kur një nga elementet dështon, këto sisteme sigurojnë mbështetje në nivel serverash dhe posteve të punës SCADA për operatorët.
Platforma e Operimit të Tregut  
OST-ja është e detyruar të sigurojë transmetim të sigurt dhe të besueshëm të energjisë, kontroll efikas të sistemit energjetik të ndërlidhur me sistemet e energjisë të vendeve të tjera, zhvillim optimal dhe të qëndrueshëm të sistemit të transmetimit, që synon përmbushjen e nevojave të klientëve dhe të gjithë shoqërisë, sigurimin e funksionimit dhe zhvillimit të tregut shqiptar të balancimit të energjisë elektrike, si dhe integrimin e tij në tregun rajonal dhe evropian të brendshëm të energjisë elektrike.
Për të përmbushur të gjitha kërkesat e sipërpërmendura nga muaji dhjetor 2023, OST-ja ka implementuar platformën NOVITA. Kjo platformë ofron zgjidhje të automatizuara për të trajtuar proceset që OST-ja duhet të përmbushë në mënyrë që të jetë në pajtim me standardet. Platforma NOVITA është e organizuar në trajtë modulare, ku modulet janë të ndërlidhur mes tyre dhe kryejnë këto funksione:
[bookmark: _Toc46172211]- Alokimi i kapacitetit ndërkufitar;
- Accounting dhe Settlement duke kryer përllogaritjen e flukseve në pikat e Interkoneksionit të cilat vijnë nga sistemi i matjes online;
- Skedulimi ndërkufitar duke analizuar zonën ku do të veproj çdo partner, si dhe marrjen e informacionit për procesin e Day-Ahead apo Intraday, si dhe skedulimi i brendshëm.
- Mekanizmi i balancimit;
- Ankandin e shërbimeve ndihmëse;
- Menaxhimi i të llogaritjeve të disbalancave të palëve të tregut;
- Komunikimi me platformën e transparencës së ENTSO-E;
- Komunikimi me platformën e ALPEX-it.
Platforma e sistemit të matjes
Platforma e sistemit të matjes është e përbërë nga platforma kryesore e menaxhimit të energjisë elektrike dhe nga platforma mbështetëse (Backup). Të dyja platformat janë në lidhje paralele funksionimi.
Sistemi i komunikimit ndërmjet platformave dhe pikave të matjes (matësit kryesor dhe kontrollues) realizohet nëpërmjet rrjetit GSM të ofruara nga Vodafone Albania dhe Telekom Albania, rrjetit GPRS të ofruara nga kompanitë celulare ALBtelekom dhe Telekom Albania, duke përdorur komunikimin IPsec VPN dhe TCP nëpërmjet OPGW të Rrjetit të Telekomunikacionit të OST-së.
Për të garantuar nivelin më të lartë të disponueshmërisë dhe të besueshmërisë, sistemi është i mbyllur nga rrjeti i jashtëm dhe i lejueshëm vetëm nga adresa IP të dedikuara. Gjithashtu, është i ndërtuar me mbrojtje nga Firewall dhe antivirus të licencuar dhe rinovuar sipas afateve në kohë.
Platforma e sistemit të matjes është në komunikim të dedikuar me platformën e menaxhimit të operatorit të tregut “NOVITA”. Platforma e sistemit të matjes transmeton të dhëna nëpërmjet protokollit FTP në format CVS ose xml, ose nëpërmjet ndërfaqes web për marrjen e të dhënave nga operatori i tregut. Nëpërmjet këtij procesi realizohet leximi dhe dërgimi automatik i të dhënave të energjisë elektrike nga linjat e interkoneksionit në platformën e ENTSO-E.
Platforma e sistemit të matjes mundëson komunikim me sistemet SCADA dhe MiniSCADA me ndërfaqen e Portës së të Dhënave SCADA. 
Gjenerimi i të dhënave të platformës së Menaxhimit të Energjisë Elektrike realizohet nëpërmjet ndërfaqes web, e cila lejon dhe kufizon aksesin, bazuar në adresat IP, si nga brenda ashtu dhe nga jashtë rrjetit.
Aksesimi i të dhënave në ndërfaqen Web është i menaxhueshëm nga administratori i rrjetit sipas kërkesave të përdoruesve të brendshëm të OST-së të autorizuar më parë.
[bookmark: _Toc46172212]Sistemi Oracle EBS
Ky sistem përdoret për përpunimin e të gjitha të dhënave financiare të OST sh.a., duke menaxhuar në këtë mënyrë faturat dhe pagesat. Sistemi në fjalë gjithashtu është i integruar me sistemin e burimeve njerëzore i cili shërben për menaxhimin e punonjësve të kompanisë. Në këtë sistem gjithashtu ruhet dhe dokumentacioni i OST-së në mënyrë elektronike.
[bookmark: _Toc46172213]Sistemi PSSE
Ky sistem përdoret për krijimin e modeleve të rrjetit sipas formateve të kërkuara nga ENTSO-E.
[bookmark: _Toc46172214]Sistemi ODMS
Ky sistem është krijuar nga ENTSO-E dhe shërben për shkëmbimin e modeleve të rrjetit midis TSO-ve pjesë e saj. OST sh.a. i kalon modelet e rrjetit në sistemin ODMS dhe më pas i dërgon drejt ENTSO-E.
[bookmark: _Toc46172215]Sistemi i antivirusit Check Point
Ky sistem antivirusi është i instaluar në çdo kompjuter apo server të OST sh.a. dhe kryen mbrojtjen e pajisjeve elektronike nga viruse të ndryshëm. Ky sistem është i pajisur me një sistem monitorimi qendror në mënyrë që të mundësojë menaxhimin më të thjeshte të kompjuterëve, si dhe të rrjetit.
[bookmark: _Toc46172216]Sistemi WebProxy
Ky sistem monitoron të gjithë trafikun e internetit të krijuar nga përdoruesit apo pajisjet e OST sh.a. dhe kryen bllokimin e faqeve të padëshiruara apo të faqeve që përmbajnë viruse. Ky sistem është i pajisur me një sistem monitorimi qendror në mënyrë që të mundësojë menaxhimin më të thjeshte të kompjuterëve, si dhe të rrjetit.
[bookmark: _Toc46172217]Sistemi i mbrojtjes së email-eve 
Ky sistem monitoron gjithë trafikun e email-eve që vijnë drejt OST sh.a. duke i analizuar ata dhe duke bërë kategorizimin e tyre. Ky sistem kryen mbrojtjen e përdoruesve të email-it nga email-e të tipit SPAM.
OPDE (Operational Planning Data environment)
OPDE-ja është një platforme në të cilën përcaktohen kërkesat minimale të planifikimit operativ, me qëllim sigurimin e proceseve koherente dhe të koordinuara të planifikimit operativ të zonave të sinkronizuara të zbatueshme për të gjithë përdoruesit e rrjetit me rëndësi specifike, si dhe të gjithë Operatorët e Sistemit të Transmetimit.
Protokollet dhe certifikatat për standardet e sigurisë ofrohen nga ENTSO-E dhe konfigurohen nga administratorët e sistemit në server të veçantë në ambientet e OST-së.
SharePoint 
SharePoint është një platformë aplikative në web, e përqendruar dhe e mbrojtur, që i ofron shoqërisë mbështetje për menaxhimin e të dhënave, përmbajtjeve dhe dokumenteve në mënyrë të thjeshtë dhe të sigurt, duke përmirësuar procesin e punës. Microsoft SharePoint lejon krijimin e website-eve, si dhe menaxhimin e portaleve intranet dhe exranet. Sigurinë e huazon drejtpërdrejt nga Active Directory, për sa i përket autentifikimit të user-ave.
Sistemi JPuna 
Është një sistem i cili kryen këto funksione:
- Kontrolli dhe monitorimi i punëve në terren;
- Administrimi i remonteve;
- Evidentimi i defekteve;
- Evidentimi i aseteve;
- Regjistër dhe historik i defekteve;
- Njoftim stafi për remonte të planifikuara;
- Menaxhimi i burimeve njerëzore dhe vlerësim efektiv të punonjësve në njësitë operative;
- Aksesimi i sistemit Jpuna realizohet si në rrjetin e OST-së dhe jashtë saj.
Phasor Measuring Unit – Wide Area Monitoring System
OST-ja gjatë vitit 2019, krahas sistemeve teknologjike ekzistuese në operim, ka implementuar sistemin e analizimit të rrjetit nëpërmjet PMU-WAMS (Phasor Measuring Unit – Wide Area Monitoring System). WAMS është një sistem i përbërë nga disa elemente, të cilat monitorojnë parametra të ndryshëm të sistemit elektroenergjetik, në kohë reale. Sistemi WAMS është në shfrytëzim vetëm për OST, duke mos ofruar të dhëna në mënyrë direkte për palët e treta. 
Të dhënat e siguruara në një qendër kontrolli nga një rrjet WAMS janë të ngjashme me të dhënat e siguruara nga SCADA. Disponueshmëria dhe integriteti i të dhënave janë objektivat kryesorë të sigurisë. Matja e tensionit dhe rrymave me njësi matëse fazorësh (PMU) japin mundësi të reja në përpunimin e të dhënave dhe rritjen e dinamikes së sistemit. Qëllimi kryesor i përdorimit është monitorimi i vazhdueshëm i parametrave dinamikë të sistemit energjetik për dy role të përdoruesit: operatori i rrjetit dhe analisti i sistemit.
Software i Monitorimit të Sistemit (SIGUARD) merr të dhënat nga PMU-të të cilat janë instaluar në linjat e lartpërmendura dhe komunikon me programin SIGUARD nëpërmjet një sistemi të përshtatshëm të komunikimit. 
Softweri WAMS ofron të gjitha funksionet, si:
- Përqendrimi i të dhënave;
- Ruajtja e të dhënave;
- Rikthimin e të dhënave;
- Përpunimin e të dhënave;
- Analiza e të dhënave të transmetimit;
- Shfaqja e të dhënave.
4.2.2 Siguria e sistemeve të informacionit
Nga informacioni i siguruar pranë Drejtorisë së Shërbimeve të Teknologjisë së Informacionit dhe Drejtoria e Shërbimeve të Automatizuara të Rrjetit rezulton se janë marrë një sërë masash për të rritur sigurinë e informacionit dhe të sistemeve dhe konkretisht:
- Metodologjia e përdorur për të identifikuar dhe menaxhuar pikat e dobëta të sistemeve të informacionit; 
Metodologjia e përdorur për të identifikuar pikat e dobëta të sistemeve në shfrytëzim është duke monitoruar më mënyrë të vazhdueshme aktivitetet që përbëjnë risk. Këto aktivitete identifikohen në bazë të procedurave të standardizuara të riskut, identifikim i cili kryhet çdo 6-muaj. Në zbatim të rekomandimeve nga Drejtoria e Riskut, për çdo incident raportohet sipas procedurave më poshtë:
- PRO-RISK-001 Procedura e Raportimit të Ngjarjeve me Risk Operacional – V.1.0 signed;
- PRO/6.1, 8.2 & 8.3 Procedura për vlerësimin e rrezikut.
Për çdo incident të mundshëm realizohen analizat e nevojshme teknike, mbi të cilat merren masat e duhura. 
- Software për të monitoruar dhe parandaluar rreziqet gjatë navigimit në internet, përdorimit të postës elektronike, si dhe mbrojtjen e sistemeve nga viruset. 
- DSHTI-ja, për t’i ofruar shërbim interneti të gjithë punonjësve të OST-së në mënyrë sa më të sigurt dhe cilësore, ka në përdorim një sistem Internet Proxy, i cili monitoron dhe analizon të gjithë trafikun e internetit në OST. Ky sistem është i aftë të realizojë bllokimin automatik të faqeve të padëshiruara apo faqeve web, të cilat përmbajnë viruse, si dhe lajmërimin automatik të administratorit të sistemit lidhur me rreziqet e mundshme. Sistemi menaxhohet nga një konsole qendrore monitorimi/menaxhimi nga ku bëhet raportimi i të gjithë aktivitetit të zhvilluar gjatë navigimit në internet nga çdo përdorues.
- Sistemi i menaxhimit të postës elektronike email në OST menaxhohet në dy servera microsoft exchange server 2016 të lidhur në cluster. Për të rritur parandalimin dhe monitorimin ndaj email-eve keqdashëse të gjitha email-et filtrohen nga një sistem i cili është i aftë të monitorojë, parandalojë dhe analizojë të gjitha email-et e dyshimta duke mos lejuar kalimin e tyre deri në përdoruesit e postës elektonike të OST-së.
- Dhomat e serverave dhe ambientet teknologjike janë një komponent kritik i infrastrukturës së teknologjisë së informacionit në OST. Për të realizuar një monitorim të parametrave të temperaturës, lagështisë dhe prezencës së ujit në dhomat teknologjike ku janë të vendosura servera, gjatë vitit 2019 është implementuar një sistem monitorimi dhe lajmërimi, nëse ka luhatje të vlerave normale të kushteve ambientale brenda dhomave teknologjike.
- Rrjetat fizike, të cilat shërbejnë për të transmetuar të dhëna shumë të rëndësishme siç janë të dhënat SCADA apo ato të matjes, janë tërësisht të ndara nga rrjeti LAN i përdoruesve të OST-së, duke siguruar në këtë mënyrë një siguri të lartë fizike dhe softwerike të këtyre sistemeve;
- Sistemet SCADA nuk janë të ekspozuara në internet. Transmetimi i informacioneve nga nyjat periferike në drejtim të sistemeve SCADA realizohet nëpërmjet rrjetit të brendshëm të telekomunikacionit, i cili është në pronësi të OST dhe përbëhet nga fibra optike. Profilet e përdoruesve janë të mirëpërcaktuar, sipas roleve që duhet të kryejnë në sistem; 
- Sistemi SCADA/EMS shfrytëzon software dhe pajisje firewall të certifikuar nga prodhuesit, nëpërmjet të cilave bëhet përditësimi i politikave të sigurisë, monitorim proaktiv të shkëmbimit të të dhënave në rrjetin SCADA, si dhe marrje masa vlerësuese dhe parandaluese për rritjen e sigurisë të këtyre sistemeve. Gjithashtu, përdoren dhe Software të licencuar të posaçëm, të cilët kryejnë masa parandaluese dhe bllokuese mbi viruset e infiltruar në këto sisteme,
- Pajisjet e vecanta të përdoruara nga sistemi SCADA janë firewall të dedikuar dhe rendundant ndërmjet njëri-tjetrit, servera të cilët autorizojnë aksesin në këto sisteme dhe antivirusë të licencuar.
Sa u përket masave të marra në kuadër hartimit të një plani masash/politikash sipas standardeve të BE-së dhe praktikave më të mira evropiane që zbatohen në këtë fushë, si dhe në zbatim të ligjit nr. 2/2017, “Mbi sigurinë kibernetike”, dhe VKM-së nr. 553, datë 15.7.2020, “Për miratimin e listës së infrastrukturave kritike të informacionit dhe të listës së infrastrukturave të rëndësishme të informacionit” (i ndryshuar), ku OST-ja bën pjesë, për menaxhimin e situatave kritike, si dhe certifikimin e OST-së me ISO 27001 mbi Cyber Security, nga informacioni i marrë pranë Sektorit të Politikave të Sigurisë Kibernetike rezulton, se:
Në përmbushje të detyrimeve të nenit 18 të ligjit nr. 2/2017, “Mbi sigurinë kibernetike”, OST sh.a. ka bërë me dije për caktimin e pikës së kontaktit, si dhe në përmbushje të detyrimeve të VKM-së nr. 553 datë 15. 7.2020 (i ndryshuar), është bërë aprovimi si infrastrukturë kritike e informacionit me fokus platforma SCADA. 
Gjatë vitit 2024 nuk rezulton të ketë pasur incidente të sigurisë kibernetike.
Më konkretisht politika, procedura dhe SOP (Standart Operation Procedures) të miratuara, me qëllim përmbushjen e detyrimeve, janë të radhitura, si më poshtë:

Lista e politikave:
	Nr.
	Pika e normës
	Emri i procedurës

	1. 
	POL/5.2 & A.5.1.1
	Politika për sigurinë e informacionit

	1. 
	POL/A.6.2
	Politika e pajisjeve elektronike

	1. 
	POL/A.6.2.1
	Politika për sigurinë e pajisjeve lëvizëse (mobile)

	1. 
	POL/A.6.2.1/1
	Politika për laptopin

	1. 
	POL/A.6.2.2
	Politika e Teleworking

	1. 
	POL/ A.7 & A.7.2
	Politika për internetin

	1. 
	POL/ A.7.1.1 & A.12.3
	Politika e Postacionit të Punës (Workstation)

	1. 
	POL/A.7.2.2
	Politika e trajnimit për rrjetin

	1. 
	POL/A.8.1.3
	Politika e përdorimit të pranueshëm të aseteve

	1. 
	POL/A.8.2
	Politika për klasifikimin e informacionit të OST sh.a.

	1. 
	POL/A.8.3 & A.11.2.7
	Politika e depozitimit dhe shkatërrimit

	1. 
	POL/A.9
	Politika për kontrollin e aksesit

	1. 
	POL/A.9.2
	Regjistrimi i përdoruesit menaxhimi i aksesit

	1. 
	POL/A.9.4 & A.11
	Politika për sigurinë e sistemeve informatike të OST-së

	1. 
	POL/A.9.4.3
	Politika e mbrojtjes se fjalëkalimit (Passwordeve)

	1. 
	POL/A.10
	Politika kriptografike

	1. 
	POL/A.11.1
	Politika e sigurisë se dhomës se serverave

	1. 
	POL/A.11.1.2
	Politika për kartën e hyrjes

	1. 
	POL/A.11.1.2/1
	Politika për vizitorët

	1. 
	POL/A.11.2
	Politika e infrastrukturës

	1. 
	POL/ A.11.2.9
	Politika Clear Desk dhe Clear Screen

	1. 
	POL/A.12.1.2
	Kontrolli i ndryshimit

	1. 
	POL/A.12.3
	Politika për backup dhe rikuperim

	1. 
	POL/ A.12.5
	Politika Freeware dhe Shareware 

	1. 
	POL/A.12.6
	Politika për menaxhimin e Patch-ve

	1. 
	POL/A.13.1
	Politika për rrjetin (LAN-in)

	1. 
	POL/A.13.2.1
	Politika për transferimin e të dhënave nga punonjësit

	1. 
	POL/A.13.2.3
	Politika e postës elektronike

	1. 
	POL/A.13.2.4
	Politika e konfidencialitetit dhe paanshmërisë

	1. 
	POL/A.15.1.1
	Politika e sigurisë për kontraktorët/konsulentët/furnitorët

	1. 
	POL/A.17.1
	Politika e vazhdimësisë se biznesit

	1. 
	POL/A.18.1.4
	Politika për mbrojtjen e të dhënave personale

	1. 
	POL-MB&SIG-SSAA-001
	Politikat e Mbrojtjes dhe Sigurisë së OST sh.a.



Lista e procedurave
	Nr.
	Pika normës
	Emri i procedurës

	1
	PRO/4.1, 4.2 & 4.3
	Procedura Konteksti i Organizatës dhe fushëveprimit

	2
	PRO/4.4
	Procedura e Qasjes për Zbatimin e ISMS-së

	3
	PRO/5.3
	Procedura roli dhe përgjegjësia

	4
	PRO/6.1, 8.2 & 8.3
	Procedura për vlerësimin e rrezikut

	5
	PRO/6.1/1
	Procedura për deklaratën e zbatueshmërisë (SoA)

	6
	PRO/7.2 & 7.3 
	Procedura e rekrutimit dhe trajnimit të personelit

	7
	PRO/7.3
	Procedura për masat disiplinore

	8
	PRO/7.4
	Procedura e komunikimeve të brendshme dhe të jashtme

	9
	PRO/7.5
	Procedura e menaxhimit të dokumenteve dhe regjistrimeve

	10
	PRO/ 9.1 & 10.2
	Procedura për matje, analiza dhe përmirësim

	11
	PRO/9.2
	Procedura e auditimit të brendshëm

	12
	PRO/9.3
	Procedura rishikimi i menaxhimit të drejtimit

	13
	PRO/10.1
	Procedura për masat korrigjuese dhe jokonformitetin

	14
	PRO/ A.6
	Procedura për Sigurinë e Organizatës

	15
	PRO/A 6.2
	Procedura për menaxhimin e mermorieve të lëvizshme

	16
	PRO/A 7.1
	Procedura për Planifikimin e Menaxhimit të Vazhdimësisë së Biznesit

	17
	PRO/A 7.2
	Procedura për Sigurinë e Personelit

	18
	PRO/A 8
	Procedura për Klasifikimin dhe Kontrollin e Aseteve

	19
	PRO/A 9
	Procedura për Kontrollin e Aksesit

	20
	PRO/A 11
	Procedura për sigurinë fizike dhe mjedisore

	21
	PRO/A 11.1.5
	Procedura e punës në mjedise të sigurta

	22
	PRO/A 12.1.2
	Procedura për planifikimin e ndryshimeve të procedurave dhe politikave

	23
	PRO/A 13
	Procedura për Komunikimet dhe Menaxhimin e Veprimtarive

	24
	PRO/A 13.2.4
	Procedura e Konfidencialitetit dhe paanshmërisë

	25
	PRO/A 15
	Procedura për vlerësimin e furnitorit

	26
	PRO/A 15.2
	Procedura për administrimin e blerjeve

	27
	PRO/A 16.1
	Procedura e menaxhimit të incidenteve

	28
	PRO/A 17.1/1
	Procedura për strategjinë e ruajtjes dhe rikthimit të të dhënave

	29
	PRO/A 17.1/2
	Procedura për planin e rimëkëmbjes nga katastrofat

	30
	PRO/A 18.1.1
	Procedura e identifikimit të ligjeve dhe kërkesave të tjera

	31
	PRO/01
	Procedura e OST sh.a. për COVID-19



Miratimi dhe hyrja në fuqi e këtyre politikave dhe procedurave u është komunikuar të gjithë stafit të OST nëpërmjet email-it zyrtar dhe për më tepër, këto dokumente janë të publikuar edhe në Intranet-in e OST në rubrikën përkatëse “Politika dhe procedura”.
Nga informacioni i marrë nga Sektori i Sigurisë së Informacionit rezulton se, gjatë vitit 2024 është kryer rinovimi i certifikimit ISO 27001, ku OST sh.a. është ricertifikuar me ISO 27001:2022. Në bazë të këtij ricertifikimi, janë kryer ndryshimet dhe rishikimet e nevojshme në politikat dhe procedurat përkatëse, në përputhje me kërkesat e standardit ISO.
Në kuadër të ricertifikimit të OST me ISO 27001: 2022 mbi Cyber Security, gjatë vitit 2024, janë marrë ndërmarrë masat si vijon:
a) Zgjerimi i Sistemit Antivirus: Sipas rekomandimeve nga Autoriteti Kombëtar i Sigurisë Kibernetike, është bërë zgjerimi i sistemit antivirus duke përfshirë Zgjerimin e Detektimit dhe Përgjigjes (XDR) dhe të Parandalimit dhe Përgjigjes së Zgjeruar (XPR), të cilat tejkalojnë masat e sigurisë tradicionale. Kjo nismë lindi nga nevoja për të mbrojtur sistemet kritike me një ndryshim drejt një qasjeje të integruar, inteligjente dhe parashikuese ndaj sigurisë kibernetike.
b) Ristrukturimi i infrastrukturës: Për të rritur sigurinë e informacionit dhe për të mbrojtur sistemet nga sulmet kibernetike, duke minimizuar rrezikun, është bërë një ristrukturim të infrastrukturës teknologjike të platformës së matjes së energjisë dhe të sistemeve SCADA/EMS, si dhe të sistemeve të IT-së.
c) Segmentimi i Rrjetit dhe Përmirësimi i Firewall-it: është bërë segmentimi i domaineve të Matjes, IT dhe SCADA duke implementuar dhe zëvendësuar firewall-e që ishin në fund të jetës së tyre me dy firewall-e të reja të gjeneratës së ardhshme Fortigate, të cilat janë të konfiguruara si një klaster në rolet aktive/pasive.
a) Siguria dhe Segmentimi i Rrjetit: për të rritur sigurinë e komunikimit midis sistemeve, është realizuar segmentimi i rrjetit, dy firewall-e të gjeneratës së fundit model Cisco FTD 1120 janë konfiguruar në një klaster ku të gjitha lidhjet VPN për infrastrukturës e IT-së dhe për platformën e matjes përfundojnë në këto firewall-e. Gjithashtu, trafiku i rrjetit, përfshirë menaxhimin ndaj kërcënimeve dhe ekspozimin në internet, menaxhohet përmes firewall-eve Cisco FTD, të cilët suportojnë IDS/IPS Intrusion detection systems/intrusion prevention systems. 
b) Implementimi i Sistemeve të Rezervës: për të siguruar një kopje rezervë të të gjithë infrastrukturës IT dhe platformës së matjes së energjisë, është implementuar një sistem backup në kasetë (tape) me kapacitet të mjaftueshëm për ruajtjen e të dhënave. Procesi backup bëhet përmes sistemit Veeam backup, sipas standardit 3-2-1-1-0.
c) Në kuadër të rritjes së sigurisë në sistemet OT, duke përfshirë infrastrukturën e sistemit SCADA/EMS dhe të gjitha nënstacionet e OST sh.a., është implementuar një projekt i financuar nga USAID/USEA, me objekt “Just and Secure Energy Transition Program”. Me anë të këtij sistemi realizohen funksionet e mëposhtme:
- OT Zbulimi i aseteve; 
- OT Menaxhimi i sigurisë së aseteve; 
- OT Menaxhimi i cenueshmërisë ;
- OT Menaxhimi i kërcënimeve; 
- OT Vlerësimi i vektorit të sulmit; 
- OT Baza e modelit të sigurisë;
- OT Zbulimi dhe Monitorimi i Kërcënimeve të OT & Politikave.
Gjatë vitit 2024, OST-ja ka bërë investime të konsiderueshme në infrastrukturën teknologjike për të rritur sigurinë dhe efikasitetin e sistemit të informacionit, ku përmendim:
a) Zgjerimi i Sistemit SCADA/EMS: sipas rekomandimeve dhe standardeve të sigurisë së informacionit është implementuar një site backup për sistemin SCADA/EMS, me qëllim ruajtjen e informacionit në një vendndodhje tjetër në distancë gjeografike 100 km nga distanca e sistemit aktual. 
b) Përmirësimi i Infrastrukturës së Serverave: Tre servera të fundit model HPE ProLiant DL380 Gen11 janë instaluar për të mbështetur virtualizimin dhe kalimin e pandërprerë të aplikacioneve në raste emergjence. Kjo infrastrukturë mbështetet nga licencat e VMWARE VSPHERE STANDARD 8 dhe lidhet me switch-e Fibre Channel dhe FlexNetwork për performancë të lartë dhe siguri të rrjetit.
c) Zgjerimi i Sistemeve të Sigurisë së Informacionit: implementimi dhe zgjerimi i masave të sigurisë, si: MFA-ja, ZTNA-ja dhe SIEM-ja, duke përfshirë aksesin e kontrolluar të përdoruesve dhe menaxhimin e aktivitetit të tyre në kohë reale. Sistemi i privilegjuar i aksesit remote nga BeyondTrust dhe përditësimi i FortiSIEM janë pjesë kyçe të kësaj strategjie.
d) Përmirësim i sistemit të kontroll monitorimit në nënstacionet 220 kV
Në respektim të rekomandimeve të lëna nga Autoriteti Kombëtar i Sigurisë Kibernetike gjatë vitit 2024 është realizuar përditësimi në versionet më të fundit të sistemeve, të cilat e kishin kaluar ciklin e jetës së tyre (end of life) në versionet më të fundit për infrastrukturën kritike të informacionit OT në nënstacionet 220 kV: Tirana 1, Elbasan 1, Babicë dhe Burrel.
Gjithashtu, OST-ja ka vijuar të trajnojë dhe ndërgjegjësojë stafin mbi rëndësinë e sigurisë së informacionit, duke krijuar një kulturë të fortë të mbrojtjes kibernetike. Përmes këtyre masave, OST mbetet e angazhuar për të siguruar një mjedis të sigurt dhe të besueshëm për operacionet e saj, duke garantuar që infrastruktura e transmetimit të energjisë elektrike të mbetet e mbrojtur dhe funksionale përballë sfidave të vazhdueshme të sigurisë.
4.2.3 Të dhënat e platformave
Platformat elektronike të menaxhuara nga OST-ja përmbajnë të dhëna teknike dhe financiare mbi aktivitetin e OST-së, të cilat hidhen nga punonjës të OST-së që kanë të drejta aksesi dhe disa prej të cilave aksesohen nga përdoruesit e sistemit të transmetimit.
4.2.3.1 Të dhënat që hidhen nga përdoruesit e sistemeve
Sistemi SCADA mbledh në kohë reale dhe përpunon të dhënat e sistemit elektroenergjetik (të tilla si: fuqia active, reactive, rrymë, tension, frekuence, cos φ, pozicion ancafkash, pozicionet e elementeve komutuese, alarme mbi gjendjen e sistemit etj.), për qëllime monitorimi dhe analizash, me fokus kryesor në ruajtjen e qëndrueshmërisë së sistemit elektroenergjetik, marrjes së masave në kohë dhe me eficience për parandalimin e avarive dhe minimizimin e kontigjencave. Ato kryejnë, gjithashtu, kontroll (komandim në distancë) të elementeve të sistemit elektroenergjetik, analiza të sistemit të transmetimit në kohë reale, si dhe parashikimin e kongjestioneve në rrjet në rrafshe kohore të ndryshme.
Platforma NOVITA, ndërfaqëson me një sërë platformash e sistemesh të tilla, si: 
- Sistemi i matjeve të OST (QME);
- Platforma e Transparencës së ENTSO-E;
- Zyrën e alokimit të kapaciteteve për Evropën Juglindore (SEE CAO);
- Qendrën e koordinimit të shkëmbimeve ndërkufitare (Verification Platform);
Të dhënat që ngarkohen në këtë platformë kryhen nga përdoruesit e kësaj platforme, të cilët janë punonjës të OST-së ose pjesëmarrës të regjistruar në tregjet e energjisë dhe këto të dhëna lidhen me proceset specifike, të cilat zhvillohen nga ky sistem dhe në varësi të rolit që kanë përdoruesit. 
4.2.3.2 Informacioni që palët e treta marrin nëpërmjet platformave 
Platforma NOVITA – pjesëmarrësit e tregut, kanë një qasje të kufizuar vetëm në të dhënat dhe proceset e biznesit, që lidhen me rolet të cilat luajnë ata në tregun e energjisë. Këta pjesëmarrës kanë të drejta vetëm në oraret e proceseve dhe ofertat e tyre. Në funksion të proceseve dhe të kohës së zhvillimit të tyre, pjesëmarrësit zhvillojnë aktivitetet e tyre. Të dhënat të cilat shkëmbehen janë mirëpërcaktuar, dakordësuar ndërmjet palëve duke bërë të mundur garantimin maksimal të sigurisë të informacionit për të dhënat sensitive të karakterit tregtar.
Sistemi SCADA – palë të treta të cilat kanë akses në sistemin SCADA janë kontraktorët të cilët kanë nënshkruar një kontratë mirëmbajtje me OST për dhënie suporti mbi këto sisteme. Aksesi i këtyre kontratorëve zhvillohet mbi baze të një kanali komunikimi të enkriptuar dhe të dedikuar për përdoruesin e autorizuar kontraktualisht, në mënyre që çdo veprim, ndërhyrje ose akses të dhënash është i monitorueshëm nga specialistët e sektorit SCADA.
Sistemi i matjes online – nga ky sistem nxirren dhe përgatiten raportet ditore dhe mujore të energjisë që dërgohen brenda njësive të autorizuara më parë të OST-së. 
Raportet ditore përfshijnë:
- Të dhënat orare të të gjitha pikave të matje, ekport aktiv dhe import aktiv;
- Të dhëna orare të të gjitha pikave të OSHEE-së, eksport aktiv dhe import aktiv;
- Të dhënat orare të të gjitha pikave të Konsumatorëve të Tregut të Liberalizuar të Energjisë në nivel 35 kV (të integruara përkohësisht në platformën e sistemit të matjes së energjisë në OST sh.a. deri në vendosjen në funksion të platformës së re të dedikuar për këtë proces);
- Të dhënat orare të humbjeve në sistem.
Raportet mujore përfshijnë:
- Të dhënat orare të të mërkurës së tretë të muajit dhe të dielës para saj, për të gjitha pikat e matjes (ekport, import, aktiv, reaktiv, nivel tensioni);
- Bilancin e energjisë mujore;
- Përgatitjen e aktrakordimit ndërmjet OSHEE-së dhe OST sh.a.;
- Përgatitjen e aktrakordimit ndërmjet KESH dhe OST sh.a.;
- Bilancin dhe Shkëmbimin e Energjisë në Linjat e Interkoneksionit.
OST-ja, në zbatim të rregulloreve EC nr. 714/2009 dhe nr. 543/2013 (Rregullorja e Transparencës) mbi publikimin e të dhënave relevante të energjisë në platformën e transparencës, ka filluar procesin e dërgimit të të dhënave në këtë platformë në mënyrë të automatizuar, duke shfrytëzuar si burim informacioni të dhënat që gjeneron platforma NOVITA, sipas standardeve të mirëpërcaktuara nga ENTSO-E. Të dhënat që OST-ja aktualisht i mundëson ENSTO-E janë si më poshtë:
- Kapaciteti total i instaluar i njësive të prodhimit mbi 100 mw;
- Parashikim i gjenerimit dhe ngarkesës së vendit;
- Skedulimi ndërkufitar orar;
- Alokimi eksplicit; 
- Çmimi i disbalancave; 
- Pamjaftueshmëria e aseteve të transmetimit etj. 
Nga informacioni i marrë dhe monitorimi i kryer rezulton se sistemet e teknologjisë së informacionit dhe rrjeti i brendshëm i OST-së mbrohen në mënyre efektive nga kërcënimet e viruseve nëpërmjet programeve të veçanta.
Gjithashtu, rezulton se strukturat përgjegjëse për menaxhimin e tyre përdorin metodologji të avancuara për të identifikuar dhe menaxhuar pikat e dobëta të këtyre sistemeve. 
Siguria e sistemeve, për të garantuar konfidencialitetin, integritetin dhe disponueshmërinë e informacionit të menaxhuar nga këto sisteme, arrihet duke përdorur teknologji të avancuar dhe duke aplikuar praktikat më të mira, sipas shpjegimeve të bëra në pikën 4.2.2 më lart.
4.3 Pavarësia e shoqërisë
4.3.1 Certifikimi i OST-së si operator i pavarur i transmetimit
OST sh.a. është certifikuar nga ERE me vendimin nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a.” duke përmbushur në këtë mënyrë detyrimin e përcaktuar në nenet 54 dhe 58 të ligjit nr. 43/2015, “Për sektorin e energjisë elektrike” dhe nenin 9 të direktivës 72/2009 EC, duke mbajtur parasysh rekomandimet e Sekretariatit të Komunitetit të Energjisë dhënë në “Opinionin 1/17 në bazë të nenit 3(1) të Rregullores EC nr. 714/2009 dhe nenit 10(6) të direktivës 2009/72/EC – Shqipëria – Certifikimi i OST”, datë 23.1.2017.
Certifikimi i OST-së nga ERE si operator i pavarur i transmetimit të energjisë është bërë duke kërkuar nga OST dhënia e garancive shtesë, në lidhje me:
- Pavarësinë e audituesit financiar;
- Mostransferimi i stafit;
- Ndarja e operatorit të tregut;
- Bashkëpunimin ndërinstitucional për realizimin e ndryshimeve në kuadrin ligjor dhe transferimi i kompetencave te Ministria e Ekonomisë; 
- Programi i Pajtueshmërisë dhe Zyrtari i Pajtueshmërisë.
Përmbushja e këtyre kushteve siguron pavarësinë e OST-së nga kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror dhe në të njëjtën kohë shmang sjelljet diskriminuese ndaj përdoruesve të rrjetit të transmetimit.
Përmbushja e kushteve mbi pavarësinë e audituesit financiar, mostransferimit të stafit dhe Programit e Zyrtarit të Pajtueshmërisë, janë trajtuar në këtë raport respektivisht në pikat 4.3.3.2, 4.3.2.4 dhe pika 1 (Hyrje).
- Sa i përket ndarjes së Operatorit të Tregut dhe krijimit të Bursës së Energjisë:
Në zbatim të nenit 57 të ligjit nr. 43/2015, “Për sektorin e energjisë elektrike” (i ndryshuar), VKM -së nr. 322, datë 15.5.2019, “Për krijimin dhe përcaktimin e formës ligjore dhe të strukturës së pronësisë së kapitalit të operatorit të tregut”, dhe të VKM-së nr. 609, datë 11.9.2019, “Për përcaktimin e kritereve dhe të procedurave të përzgjedhjes së pjesëmarrësve në kapitalin e operatorit të tregut”, ministri i Infrastrukturës dhe Energjisë dhe ministri i Financave dhe Ekonomisë, me urdhrin e tyre të përbashkët nr. 10313/2 prot., datë 14.1.2020, “Për ngritjen e Komisionit të Posaçëm për përcaktimin e kritereve dhe të procedurave të përzgjedhjes së pjesëmarrësve në kapitalin e Operatorit të Tregut”, ngritën Komisionin e Posaçëm, i cili ndoqi dhe përmbylli procedurat e përzgjedhjes së pjesëmarrësve në kapitalin e Operatorit të Tregut, si dhe hartoi për këtë qëllim raportin e tij përfundimtar. Ky raport u miratua me urdhrin e përbashkët të ministrit të MIE-s dhe të MFE-së nr. 228 datë 28.7.2020. Në zbatim të këtij urdhri dhe njoftimit nr. 5727/2, datë 30.7.2020, nga MIE, Operatori i Sistemit të Transmetimit – OST sh.a. dhe Operatori i Sistemit të Transmisionit dhe Tregut sh.a. – KOSTT sh.a., zhvilluan negociatat për ndarjen e aksioneve që do të nënshkruheshin nga secila prej palëve për të marrë pjesë si aksionarë në shoqërinë e Operatorit të Tregut – Bursa Shqiptare e Energjisë Elektrike, si dhe Statutin dhe Marrëveshjen e Aksionarëve të kësaj shoqërie.
Me vendimin nr. 12, datë 8.9.2020, Këshilli Mbikëqyrës i OST sh.a., miratoi pjesëmarrjen e OST sh.a., si aksionare në Shoqërinë Bursa Shqiptare e Energjisë Elektrike – ALPEX sh.a., me 57.25% të kapitalit themeltar, si dhe marrëveshjen e aksionarëve dhe statutin e shoqërisë Bursa Shqiptare e Energjisë Elektrike – ALPEX sh.a., të cilat do të nënshkruheshin nga OST sh.a. dhe KOSTT sh.a.
Me vendimin nr. 130, datë 5.10.2020, Asambleja e Përgjithshme e OST sh.a. – Ministria e Financave dhe Ekonomisë, miratoi pjesëmarrjen e OST sh.a., si aksionare në Shoqërinë Bursa Shqiptare e Energjisë Elektrike – ALPEX sh.a., me 57.25% të kapitalit themeltar, si dhe marrëveshjen e aksionarëve dhe statutin e shoqërisë Bursa Shqiptare e Energjisë Elektrike – ALPEX sh.a., të cilat do të nënshkruheshin nga OST sh.a. dhe KOSTT sh.a.
Më datë 5 tetor 2020, përfaqësuesit ligjorë të OST sh.a. dhe KOSTT sh.a. firmosën Marrëveshjen e aksionarëve dhe Statutin e shoqërisë Bursa Shqiptare e Energjisë Elektrike sh.a. – ALPEX.
Shoqëria Bursa Shqiptare e Energjisë Elektrike sh.a. – ALPEX, është regjistruar tashmë në Qendrën Kombëtare të Biznesit në Tiranë (me NIPT M02223006B).
- Sa i përket kushtit të “Bashkëpunimit ndërinstitucional për realizimin e ndryshimeve në kuadrin ligjor dhe transferimi i kompetencave te Ministria e Ekonomisë”, OST ka mbajtur korrespondencë të vazhdueshme me të gjitha institucionet përkatëse për të gjetur zgjidhjen më të mirë për përmbushjen e këtij kushti, por realizimi me sukses i tij i tejkalonte kompetencat e OST-së me gjithë përpjekjet e vazhdueshme.
Në këto kushte, në bazë të kërkesave të OST-së, ERE, me vendimin nr. 58, datë 15.3.2018, vendim nr. 47, datë 19.3.2019, si dhe vendim nr. 207, datë 16.12.2019 ka vendosur shtyrjen e afatit të vendosur në pikën 2 të vendimit nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a., në përputhje me nenin 54, pika 6, të ligjit nr. 43/2015, “Për sektorin e energjisë elektrike”, dhe nenin 9, pika 6, të direktivës 2009/72/EC mbas marrjes së opinionit të Sekretariatit të Komunitetit të Energjisë”, deri më datë 16.6.2020. 
Ndërkohë, me shkresë nr. 1434 prot., datë 6.2.2020, Ministria e Infrastrukturës dhe Energjisë ka njoftuar OST mbi vendimin e Këshillit të Ministrave nr. 836, datë 24.12.2019, “Për propozimin e projektligjit, “Për disa ndryshime dhe shtesa në ligjin nr. 43/2015, ‘Për sektorin e energjisë elektrike’, i ndryshuar”.
Me anë të ligjit nr. 61/2020, “Për disa ndryshime dhe shtesa në ligjin nr. 43/2015, ‘Për sektorin e energjisë elektrike’, i ndryshuar”, janë miratuar ndryshimet në nenin 31 pika 1 të ligjit.
Me vendim nr. 99, datë 24.6.2020, ERE ka vendosur shfuqizimin e pikave 2, 3 dhe 4 të vendimit të ERE-s nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a.”, duke përmbushur në këtë mënyrë detyrimin e përcaktuar në nenet 54 dhe 58, të ligjit nr. 43/2015, “Për sektorin e energjisë elektrike”, dhe nenin 9 të direktivës 72/2009 EC, duke mbajtur parasysh rekomandimet e Sekretariatit të Komunitetit të Energjisë, duke lënë detyrimin për OST të paraqesë në ERE çdo vit ushtrimor informacion mbi pavarësinë e audituesve financiarë.
4.3.2 Pavarësia e menaxhimit
OST sh.a. është e organizuar dhe funksionon si shoqëri tregtare në bazë të ligjit nr. 9901, datë 14.4.2008, “Për tregtarët dhe shoqëritë tregtare”, i ndryshuar, statutit të shoqërisë, si dhe akteve të brendshme të saj. Organet drejtuese të shoqërisë janë: Asambleja e Përgjithshme, Këshilli Mbikëqyrës dhe Administratori që ushtrojnë kompetencat e tyre sipas përcaktimeve të ligjit të lartpërmendur dhe Statutit të Shoqërisë. 
Në referim të nenit 135, pika “b”, të ligjit për shoqëritë tregtare ku përcaktohet, se: “Asambleja e Përgjithshme merr vendime për emërimin e shkarkimin e anëtarëve të këshillit të administrimit (sistemi me një nivel) dhe (në sistemin me dy nivele) të anëtarëve të këshillit mbikëqyrës”, si dhe të nenit 13 të statutit të OST-së, ku përcaktohet, se: “Këshilli Mbikëqyrës përbëhet nga 6 (gjashtë) anëtarë, të cilët emërohen nga Asambleja e Përgjithshme”, Ministria e Ekonomisë, Kulturës dhe Inovacionit, në cilësinë e Asamblesë së Përgjithshme, ka emëruar anëtarët e Këshillit Mbikëqyrës të OST-së, duke respektuar parashikimet e pikës 3, të VKM-së nr. 317, datë 27.4.2016, “Për përcaktimin e autoritetit publik që përfaqëson shtetin si pronar të shoqërive të sektorit të energjisë elektrike”, dhe parashikimet e nenit 54 të ligjit 43/2015, “Për sektorin e energjisë elektrike”.
Gjithashtu, administratori i shoqërisë është emëruar nga Këshilli Mbikëqyrës në bazë të nenit 158 të ligjit për shoqëritë tregtare, ku përcaktohet, se: “Këshilli i administrimit emëron një ose më shumë persona fizikë si administratorë të shoqërisë, për një afat të përcaktuar në statut, i cili nuk mund të jetë më i gjatë se 3 vjet”, si dhe nenit 20.1 të statutit të OST sh.a. ku përcaktohet, se: “Këshilli Mbikëqyrës emëron Administratorin e Shoqërisë”.
4.3.2.1 Këshilli Mbikëqyrës
Deri më datë 31.12.2024, Këshilli Mbikëqyrës përbëhej nga 5 anëtarë, si vijon:
	- Znj. Vasilika Vjero 
	(kryetar)

	- Znj. Viola Haxhiademi 
	(anëtar)

	- Znj. Lira Pipa 
	(anëtar)

	- Z. Endrit Yzeiraj 
	(anëtar)

	- Z. Antonio Bushati 
	(anëtar)


Gjatë periudhës 1.1.2023 deri më 31.12.2023, me vendimin e Asamblesë së Aksionarit nr. 39, datë 25.6.2024, “Për ndryshime në Këshillin Mbikëqyrës”, janë bërë ndryshime në përbërjen e Këshillit Mbikëqyrës si vijon:
Liruar nga detyra:
	- Znj. Merita Gurabardhi
	(anëtar)

	- Z. Nikolla Lera 
	(anëtar)

	- Z. Klodian Mene 
	(anëtar)


Emëruar në detyrë: 
	- Znj. Lira Pipa 
	(anëtar)

	- Z. Endrit Yzeiraj 
	(anëtar)

	- Znj. Kamela Banushi 
	(anëtar)


Vendim me vendimin e Asamblesë së Aksionarit nr. 1167, datë 30.12.2024, “Për lirimin nga Këshilli Mbikëqyrës” është liruar nga detyra:
	- Znj. Kamela Banushi
	(anëtar)


Emërimi i anëtarëve të Këshillit Mbikëqyrës është bërë në përputhje me parashikimet e nenit 135, pika “b”, të ligjit për shoqëritë tregtare, si dhe pikës 3 të VKM-së nr. 317, datë 27.4.2016, “Për përcaktimin e Autoritetit Publik që Përfaqëson Shtetin si Pronar të Shoqërive të Sektorit të Energjisë Elektrike, është përcaktuar, se: “Ministri i Energjisë dhe Industrisë dhe ministri i Zhvillimit Ekonomik, Turizmit, Tregtisë dhe Sipërmarrjes, emërojnë anëtarët e këshillave mbikëqyrës të shoqërive të përcaktuara në pikat 1 dhe 2, brenda tridhjetë ditëve nga hyrja në fuqi e këtij vendimi, duke zbatuar kufizimet e përcaktuara në ligjin nr. 43/2015, “Për sektorin e energjisë elektrike”.
Duke marrë në konsideratë ndarjen II “Statusi ligjor dhe struktura e shoqërisë”, pika 3, të Programit të Pajtueshmërisë, rezulton se emërimi i anëtarëve është bërë duke respektuar kufizimet e imponuara nga neni 54 i ligjit nr. 43/2015, “Për sektorin e energjisë elektrike”, të ndryshuar.
[bookmark: _Toc196729126]4.3.2.2 Administratori
Për periudhën 1.1.2024–31.12.2024, OST-ja është drejtuar nga administratori i emëruar, me vendim nr. 3, datë 28.3.2022, të Këshillit Mbikëqyrës, me të cilin është lidhur kontrata për administrimin e shoqërisë, ku parashikohen kushte për ushtrimin e funksionit, duke shmangur konfliktin e interesit, si dhe ruajtjen e konfidencialitetit të informacionit të ndjeshëm tregtar, e cila është nënshkruar nga administratori i shoqërisë.
Emërimi i administratorit të shoqërisë është bërë në bazë të parashikimeve të nenit 158 të ligjit për shoqëritë tregtare, si dhe në bazë të nenit 20.1, të statutit të OST-së.
[bookmark: _Toc196729127]4.3.2.3 Mbledhjet e Këshillit Mbikëqyrës
Për periudhën 1.1.2024–31.12.2024, Këshilli Mbikëqyrës ka zhvilluar 13 mbledhje, në të cilat janë miratuar 14 vendime.
Zyrtari i Pajtueshmërisë nuk ka marrë pjesë në mbledhjet e zhvilluara. 
Pjesëmarrja e Zyrtarit të Pajtueshmërisë në mbledhjet e organeve të shoqërisë, siç është Këshilli mbikëqyrës është një e drejtë që buron nga kontrata për ofrimin e shërbimeve të Zyrtarit të Pajtueshmërisë (pika 56 dhe 57) dhe është veçanërisht e detyrueshme ndjekja e mbledhjeve/takimeve të përcaktuara në pikën 3.1.8 të kontratës. OST-ja ka detyrimin t’i ofrojë Zyrtarit të Pajtueshmërisë të gjitha kushtet për përmbushjen e detyrimeve të marra përsipër, sipas kontratës (shih nenin 5 të kontratës – detyrimet e OST-së).
[bookmark: _Toc196729128]4.3.2.4 Drejtuesit e OST-së
Në referim të pikës B.1 të Programit të Pajtueshmërisë, drejtuesit e OST-së, të tillë si kryetari dhe anëtarët e Këshillit Mbikëqyrës, administratori dhe stafi drejtues (drejtuesit e njësive strukturore), duhet të jenë të pavarur nga kompanitë vertikalisht të integruara ose ndonjë pjesë të tyre, gjatë ushtrimit të veprimtarisë së tyre të përditshme. Ky detyrim përfshin dhe punonjësit të raportojnë direkt te menaxhimi për çështje që kanë të bëjnë me operimin, mirëmbajtjen dhe zhvillimin e rrjetit.
Programi i Pajtueshmërisë përcakton disa kërkesa të cilat janë marrë në konsideratë nga Zyrtari i Pajtueshmërisë për të gjykuar në lidhje me pavarësinë e punonjësve që mbajnë poste drejtuese në OST, e konkretisht: punësimin/lidhjen profesionalisht me kompani vertikalisht të integruara ose ndonjë pjesë të tyre, përcaktimi i pagës për këta punonjës, interesi ose përfitimet financiare në mënyrë të drejtpërdrejtë ose të tërthortë nga kompanitë vertikalisht të integruara ose ndonjë pjesë të tyre, transferimi nga këto kompani dhe anasjelltas, zotërimi ose jo i aksioneve në këto kompani.
Në lidhje me këto kritere, është kërkuar informacion nga Drejtoria e Burimeve Njerëzore të OST për personat e emëruar në poste drejtuese për vitin 2024, background-in e tyre profesional sipas CV-ve, librezën e tyre të punës, si dhe kontratën individuale të punës.
Nga shqyrtimi i dokumentacionit të vënë në dispozicion nga Drejtoria e Burimeve Njerëzore rezulton se:
Është lidhur kontratë e re pune për 1 (një) punonjës në nivel drejtori dhe për 1 (një) punonjës në nivel shef sektori. Nuk rezulton që këta punonjës të kenë pasur marrëdhënie pune/interesi/përfitime financiare nga kompanitë shtetërore të prodhimit apo shpërndarjes së energjisë elektrike.
Gjithashtu, janë bërë ndryshime pozicionesh duke kaluar në shef sektori 3 (tre) punonjës të brendshëm të OST-së.
Paga e tyre është përcaktuar në bazë të udhëzimit dhe strukturës së pagave të OST-së miratuar me vendim të Këshillit Mbikëqyrës.
Nuk ka ndonjë informacion nga Drejtoria e Burimeve Njerëzore për konflikt të mundshëm interesi për punonjësit aktuale apo atyre të punësuar rishtazi.
Mostransferimi i stafit të Operatorit të Sistemit të Transmetimit të energjisë elektrike te ndërmarrjet/sipërmarrjet që kryejnë ndonjë nga veprimtaritë e prodhimit, apo furnizimit të energjisë elektrike, është një nga kushtet e vendosura në vendimin e ERE-s nr. 43, datë 15.3.2017, “Mbi miratimin përfundimtar të certifikimit të Operatorit të Sistemit të Transmetimit të Energjisë Elektrike OST sh.a., në përputhje me nenin 54, pika 6, të ligjit nr. 43/2015, “Për sektorin e energjisë elektrike”, dhe në nenin 9, pika 6, të direktivës 2009/72/EC, mbas marrjes së opinionit të Sekretariatit të Komunitetit të Energjisë.
Në përmbushje të këtij detyrimi, OST-ja ka parashikuar në kontratën kolektive të punës një klauzolë ku përcaktohet se punonjësit që mbajnë pozicione “drejtori” dhe raportojnë direkt tek administratori i shoqërisë dhe “shef sektori” të lidhur me aktivitetet e përditshme të shoqërisë, nuk do të punësohen te ndërmarrjet/sipërmarrjet që kryejnë ndonjë nga veprimtaritë e prodhimit apo furnizimit të energjisë elektrike, për një periudhë 1-vjeçare pas përfundimit të marrëdhënies së punës me OST sh.a. dhe ka informuar ERE-n mbi këtë përcaktim, me anë të shkresës nr. 2143 prot., datë 16.3.2018.
Në dhjetor të vitit 2022 ka përfunduar afati i Kontratës Kolektive të Punës, por në zbatim të nenit 73 të saj, zbatimi i aplikimit të ndalimit të punësimit te ndërmarrjet/sipërmarrjet që kryejnë ndonjë nga veprimtaritë e prodhimit, apo të furnizimit të energjisë elektrike, i parashikuar në nenin 54 të saj, do të vazhdojë të jetë në fuqi deri në nënshkrimin e kontratës së re kolektive.
Kontrata individuale e punës e hartuar në bazë të dispozitave të Kodit të Punës, akteve nënligjorë në fuqi që rregullojnë marrëdhëniet e punës, si dhe akteve të brendshme të shoqërisë të detyrueshme për t’u zbatuar, përmban parashikime në lidhje me mënyrën e përdorimit dhe trajtimit të informacionit konfidencial nga punonjësit që janë në dijeni të tij, për shkak të pozicionit që ato mbajnë, që është një nga kriteret e pavarësisë së punonjësve gjatë ushtrimit të detyrës së tyre.
Duke marrë parasysh rëndësinë e këtij kriteri, parashikimet e ligjit për sektorin e energjisë elektrike dhe të akteve të tjera në fuqi mbi trajtimin e informacionit konfidencial, si dhe sekretit tregtar që punonjësit e OST-së vihen në dijeni për shkak të detyrës, të gjithë punonjësit në pozicione drejtuese në OST sipas kategorive të përcaktuara në Aneksin bashkëlidhur Kontratës Kolektive nr. 8336 prot., datë 16.12.2019, kanë nënshkruar marrëveshjen e konfidencialitetit. Këto ndryshime i janë bërë me dije ERE-s me anë të shkresës 3524/2, datë 10.6.2021.
Nga informacioni i marrë pranë DBNJ-së, rezulton se edhe punonjësit e rinj të punësuar gjatë vitit 2024 kanë nënshkruar marrëveshjen e konfidencialitetit.
[bookmark: _Toc46172223][bookmark: _Toc196729129]4.3.3 Pavarësia financiare
Monitorimi i përmbushjes së këtij detyrimi është bërë duke marrë parasysh programin ekonomik për vitin 2024 dhe miratimin e tij, pasqyrat financiare, si dhe audituesit ligjorë të emëruar.
[bookmark: _Toc196729130]4.3.3.1 Programi ekonomik
Në lidhje me këtë kriter janë marrë në shqyrtim miratimi i programit ekonomik për vitin 2024, si dhe emërimi i audituesve ligjorë për auditimin e pasqyrave financiare.
Nga shqyrtimi i dokumentacionit të vënë në dispozicion rezulton, se:
Këshilli Mbikëqyrës i OST sh.a. me vendim nr. 17, datë 14.12.2023, ka miratuar programin e zhvillimit ekonomik të OST-së për vitin 2024, miratuar me shkresë nr. 716/1, datë 6.2.2024, të Ministrisë së Ekonomisë, Kulturës dhe Inovacionit në cilësinë e Aksionarit të Vetëm.
Për të hartuar Programin e Zhvillimit Ekonomik janë marrë parasysh faktorët e mëposhtëm[footnoteRef:8]: [8:  Të dhënat janë siguruar nga Drejtoria Ekonomike, materialet shpjeguese dërguar Këshillit Mbikëqyrës për miratimin e programit ekonomik për vitin 2024.] 

- Parashikimet afatmesme dhe afatgjata të investimeve, programimi i shpenzimeve operative të nevojshme për ushtrimin e aktivitetit normal në funksion të një shërbimi sa më të plotë dhe cilësor dhe përdorimi me efikasitet i aseteve të shoqërisë;
- Kërkesat e Njësive Operative drejtuar OST-së; 
- Realizimet ndër vite për secilin zë, realizimi faktik 9-mujor për vitin 2023, si dhe parashikimi për pritshmërinë e vitit 2023:
- Struktura organizative e OST sh.a.;
- Kërkesat që dalin nga aderimi i OST sh.a. në organizmat ndërkombëtare.
Gjatë vitit 2024, programi ekonomik është ndryshuar me vendimet e Këshillit Mbikëqyrës si vijon: 
- Vendim nr. 4, datë 29.5.2024, “Për disa ndryshime në vendimin nr. 17, datë 14.12.2023, ‘Për miratimin e Programit të Zhvillimit Ekonomik të OST sh.a. për vitin 2024’”; 
- Vendim nr. 8, datë 18.7.2024, “Për një ndryshim në vendimin nr. 17, datë 14.12.2023, ‘Për miratimin e Programit të Zhvillimit Ekonomik të OST sh.a. për vitin 2024’”. Ky ndryshim i planit financiar është miratuar me anë të shkresës nr. 10027/1 prot., datë 5.8.2024, të Ministrisë së Ekonomisë, Kulturës dhe Inovacionit në cilësinë e Aksionarit të Vetëm;
- Vendim nr. 11, datë 31.10.2024, “Për disa ndryshime në vendimin nr. 17, datë 14.12.2023, ‘Për miratimin e Programit të Zhvillimit Ekonomik të OST sh.a. për vitin 2024’”. 
Këto ndryshime janë kryer me qëllim përshtatjen e programit ekonomik me kushtet aktuale e teknike të OST-së dhe kanë konsistuar konsistuar në rishikimin e tabelës së projekteve të investimeve me fondet e OST sh.a.
4.3.3.2 Pasqyrat financiare
Pasqyrat financiare të OST-së përgatiten në përputhje me Standardet Ndërkombëtare të Raportimit Financiar (SNRF) të publikuara nga Bordi i Standardeve Ndërkombëtare të Kontabilitetit (“IASB”) dhe interpretimeve të publikuara nga Komiteti i Interpretimeve të Raportimeve Financiare Ndërkombëtare (“IFRIC”) të IASB-së.
Me vendim nr. 1, datë 18.4.2024, të Këshillit Mbikëqyrës janë miratuar pasqyrat financiare individuale dhe të konsoliduara të OST-së për vitin 2023.
Me vendim nr. 19, datë 16.5.2024, të aksionarit të vetëm, janë miratuar pasqyrat financiare të OST-së për vitin 2023 të certifikuara nga audituesit ligjorë.
Me shkresën nr. 16509 prot., datë 31.12.2024, të aksionarit të vetëm, janë caktuar audituesit ligjorë për kryerjen e auditimit ligjor të detyrueshëm dhe certifikimin e pasqyrave financiare të OST sh.a. për vitin 2024.
Më datë 28 mars 2025 audituesit ligjorë kanë paraqitur raportin e auditimit për pasqyrat financiare individuale të shoqërisë për vitin e mbyllur më 31 dhjetor 2024, ku kanë shprehur opinion pa rezerva mbi këto pasqyra.
Referuar opinionit të audituesve ligjorë, pasqyrat financiare individuale për vitin e mbyllur më 31 dhjetor 2024, paraqesin drejt, në të gjitha aspektet materiale, pozicionin financiar të shoqërisë më 31 dhjetor 2024, performancën financiare dhe fluksin e mjeteve monetare për vitin që mbyllet në këtë datë, në përputhje me Standardet Ndërkombëtare të Raportimit Financiar (SNRF). 
Aktualisht, është në proces finalizimi auditimi i pasqyrave financiare të konsoliduara të shoqërisë, ndërkohë që vijon auditimi i pasqyrave financiare të projekteve, në përputhje me kërkesat e raportimit të donatorëve.
4.3.3.3 Audituesit ligjorë
Me shkresë nr. 16509 prot., datë 31.12.2024, ministri i Ekonomisë, Kulturës dhe Inovacionit ka emëruar audituesit ligjorë për të kontrolluar dhe certifikuar llogaritë vjetore të OST-së për vitin 2024.
Në vijim, me qëllim garantimin e pavarësisë së audituesve ligjorë që është një nga kërkesat e vendimit të ERE-s për certifikimin e OST-së si operator i pavarur, me anë të shkresës nr. 1673 prot., datë 17.3.2025, OST-ja i është drejtuar Ministrisë së Infrastrukturës dhe Energjisë në cilësinë e përfaqësuesit të aksionarit të vetëm për shoqëritë KESH dhe OSHEE, duke e informuar mbi audituesit ligjorë të caktuar për auditimin e pasqyrave financiare të OST-së për vitin 2024, me qëllim garantimin e pavarësisë së audituesve të emëruar për auditim në shoqëritë KESH dhe OSHEE. 
Kontrata nr. 808 prot., datë 4.2.2025, “Për kryerjen e auditimit ligjor të detyrueshëm të Pasqyrave Financiare Individuale, Pasqyrave Financiare të Konsoliduara, si dhe Pasqyrave të Projekteve të financuara me fonde të huaja, për vitin ushtrimor të mbyllur më 31.12.2024 të shoqërisë OST sh.a.”, lidhur ndërmjet OST dhe audituesve ligjorë, përmban klauzola mbi konfidencialitetin e informacionit të mbledhur gjatë kryerjes së shërbimit nga ekspertët, si dhe përgjegjësinë për dëmshpërblim në rast të shkeljes së tyre.
4.3.4 Pavarësia operacionale
Pavarësia operacionale ka të bëjë me: i. burimet e duhura teknike, njerëzore apo të tjera të nevojshme për të operuar në mënyre eficiente; dhe ii. një seri kufizimesh në marrëdhëniet me kompanitë vertikalisht të integruara, të cilat sigurojnë konfidencialitetin e informacionit të ndjeshëm tregtar, referuar kushteve të Programit të Pajtueshmërisë.
Rezulton se stafi i OST nuk ka marrëdhënie punësimi me kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror ose degë të tyre.
Gjithashtu, OST-ja siguron shërbime të suportit teknik nga palë të treta në bazë të kontratave të lidhura.
Nga verifikimi i këtyre kontratave rezulton se ato janë në pajtueshmëri me kushtet e Programit të Pajtueshmërisë (klauzolat e konfidencialitetit).
- Sa i përket ndarjes së ndonjë sistemi informacioni (në terma të hardware dhe software) me ndonjë nga kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror ose degë të tyre ose kontraktorë të tyre, në lidhje me sistemet e tyre të sigurisë dhe të informacionit, pas marrjes së informacionit nga Departamenti i Operimit të Sistemit, ka rezultuar se: 
Përgjatë vitit 2024, nuk rezulton që OST-ja të ketë ndarë ndonjë sistem informacioni nga pikëpamja Hardware. Në lidhje me pjesën Software, OST-ja merr informacione nga disa sisteme SCADA të KESH-it dhe OSHEE-së, për qëllime monitorimi të nënstacioneve, si dhe në bazë të kërkesave që duhet të plotësojnë përdoruesit e lidhur në rrjetin e OST-së, referuar Kodit të Transmetimit. 
Për sa më lart, shkëmbimi i informacionit bëhet në respektim të dispozitave të Kodit të Transmetimit në lidhje me konfidencialitetin e, konkretisht: nenit 9 “Komunikimi ndërmjet OST-së dhe përdoruesve” dhe neni 10 “Konfidencialiteti”. 
Shpjegime të hollësishme mbi sigurinë e sistemeve të teknologjisë së informacionit dhe konfidencialitetin e informacionit të ndjeshëm tregtar janë dhënë në pikën 4.2.1 të këtij raporti.
KAPITULLI II
5. Zbatimi i rekomandimeve të Zyrtarit të Pajtueshmërisë për një implementim sa më eficient të Programit të Pajtueshmërisë
Kjo pjesë e raportit paraqet masa e ndërmarra për zbatimin e rekomandimeve të lëna nga ZP në raportin e vitit 2023. 
5.1 Njoftimi zyrtar dhe pjesëmarrja e ZP-së në mbledhjet e Këshillit Mbikëqyrës
Si një detyrim që lind nga përcaktimet e Programit të Pajtueshmërisë së OST dhe duke marrë parasysh faktin që gjatë vitit 2024 (periudha Nëntor-Dhjetor 2024) ZP nuk është njoftuar mbi mbledhjet e Këshillit Mbikëqyrës, rekomandoj që strukturat përkatëse të OST të njoftojnë zyrtarisht ZP për pjesëmarrje në mbledhjet e këshillit dhe veçanërisht ato të përcaktuara në pikat 56.1, 56.2 dhe 56.3 të Programit të Pajtueshmërisë që do të zhvillohen në vijim, si dhe t’i vënë në dispozicion materialet e nevojshme të mbledhjeve.
Ky rekomandim konsiderohet i pazbatuar.
5.2 Trajnimet në lidhje me ruajtjen e konfidencialitetit të të dhënave/sekretit tregtar
Në funksion të përmbushjes së parashikimeve të ligjit për sektorin e energjisë dhe përcaktimeve të Programit të Pajtueshmërisë për ruajtjen e konfidencialitetit të dhënave/informacionit të ndjeshëm tregtar, është e rëndësishme kryerja e trajnimeve të vazhdueshme me të gjithë punonjësit e OST dhe veçanërisht me ato punonjës që kanë të drejta aksesi në platformat elektronike të OST.
Në lidhje me këtë pikë, nga Zyrtari i Pajtueshmërisë është rekomanduar hartimi dhe përgatitja e një programi trajnues nga Sektori i Politikave të Sigurisë së Informacionit në bashkëpunim me Drejtorinë e Shërbimeve TI dhe Drejtorinë e Shërbimeve të Automatizuara të Rrjetit, i cili të përmbajë tema të veçanta dhe të personalizuara sipas platformave në menaxhim dhe punonjësve që do të trajnohen. Nga verifikimi i kryer, rezulton se gjatë vitit 2024 është bërë asistim i vazhdueshëm i punonjësve të rinj nga punonjësit aktualë dhe me eksperiencë në lidhje me ruajtjen e konfidendialitetit të të dhënave/informacionit të ndjeshëm apo sekretit tregtar për punonjësit të cilët kanë akses në platformat që OST menaxhon, në respektim të politikave të sigurisë së informacionit dhe marrëveshjeve individuale të konfidencialitetit. Nga Sektori i Politikave të Sigurisë Kibernetike janë dërguar email-e ndërgjegjësimi për stafin në Aparatin Qendror në kuadër të Sigurisë së Informacionit me qëllim rritjen e vëmendjes dhe ndërgjegjësimit për rëndësinë e Sigurisë Kibernetike.
Ky rekomandim konsiderohet i zbatuar.
5.3 Informimi i ZP mbi vënien në dispozicion të të tretëve të rrjetit të fibrave optive (OPGW) që OST zotëron
Duke qenë se OST ka tashmë si objekt të veprimtarisë së saj zhvillimin dhe funksionimin në fushën e komunikimeve elektronike sikurse është vënia në dispozicion e rrjetit të fibrave optike (OPGW) në dispozicion të të tretëve, është rekomanduar që ZP të informohet vazhdimisht nga Drejtoria e Shërbimeve të Telekomunikacionit mbi ecurinë e projektit, si dhe t’i vihet në dispozicion paraprakisht draft-kontrata që do të lidhet me të tretët, në lidhje me kushtet që do të vendosen për sigurinë e sistemit të transmetimit, si dhe sigurinë kibernetike.
Nga informacioni i marrë, trajtuar në pikën 4.1.2.1, rezulton që ky informacion i është vënë në dispozicion Zyrtarit të Pajtueshmërisë në momentin që është kërkuar për hartimin e këtij raporti. 
Ky rekomandim konsiderohet i zbatuar.
5.4 Rishikimi dhe përditësimi i Programit të Pajtueshmërisë
Duke marrë në konsideratë ndryshimet më të fundit në aktet ligjore, nënligjore, rregullatore, si dhe të strukturës organizative të OST është rekomanduar që OST të bëjë rishikimin e Programit të Pajtueshmërisë, duke reflektuar në të ndryshimet e përmendura me lart.
Nga verifikimi i kryer rezulton që Programi i Pajtueshmërisë nuk është rishikuar.
Për sa më lart, rezulton se ky rekomandim nuk është zbatuar.
6. Rekomandimet e Zyrtarit të Pajtueshmërisë për një implementim sa më eficient të Programit të Pajtueshmërisë
Kjo pjesë e raportit paraqet procedurat e nevojshme që duhen ndjekur për të zhvilluar dhe implementuar një seri veprimesh të cilat do të aktivizojnë sensin e kulturës korporative për ndërgjegjësimin e stafit të shoqërisë mbi çështjet e pajtueshmërisë. 
6.1 Njoftimi zyrtar dhe pjesëmarrja e ZP në mbledhjet e Këshillit Mbikëqyrës
Si një detyrim që lind nga përcaktimet e Programit të Pajtueshmërisë së OST dhe duke marrë parasysh faktin që gjatë vitit 2023 ZP nuk është njoftuar mbi mbledhjet e Këshillit Mbikëqyrës, rekomandoj që strukturat përkatëse të OST të njoftojnë zyrtarisht ZP për pjesëmarrje në mbledhjet e këshillit dhe veçanërisht ato të përcaktuara në pikat 56.1, 56.2 dhe 56.3 të Programit të Pajtueshmërisë që do të zhvillohen në vijim, si dhe t’i vënë në dispozicion materialet e nevojshme të mbledhjeve.
6.2 Trajnimet në lidhje me konfidencialitetin e të dhënave/informacionit të ndjeshëm tregtar
Në funksion të përmbushjes së parashikimeve të ligjit për sektorin e energjisë dhe përcaktimeve të Programit të Pajtueshmërisë për ruajtjen e konfidencialitetit të dhënave/informacionit të ndjeshëm tregtar, është e rëndësishme kryerja e trajnimeve të vazhdueshme me të gjithë punonjësit e OST dhe veçanërisht me ato punonjës që kanë të drejta aksesi në platformat elektronike të OST.
Në lidhje me këtë pikë, rekomandoj mbajtjen në fokus të veçantë nga Sektori i Politikave të Sigurisë së Informacionit në bashkëpunim me Drejtorinë e Shërbimeve TI dhe Drejtorinë e Shërbimeve të Automatizuara të Rrjetit, informimin dhe trajnimin e vazhdueshëm të punonjësve dhe veçanërisht të atyre të punësuar rishtazi për ruajtjen e konfidencialitetit të dhënave/informacionit të ndjeshëm tregtar.
6.3 Informimi i ZP mbi vënien në dispozicion të të tretëve të rrjetit të fibrave optive (OPGW) që OST zotëron
Duke qenë se OST do të vijojë me veprimtaritë e ardhshme në fushën e komunikimeve elektronike sikurse është vënia në dispozicion e rrjetit të fibrave optike (OPGW) në dispozicion të të tretëve, rekomandoj që ZP të vijojë të informohet vazhdimisht nga Drejtoria e Shërbimeve të Telekomunikacionit mbi ecurinë e projektit, si dhe t’i vihet në dispozicion paraprakisht draft-kontrata që do të lidhet me të tretët, në lidhje me kushtet që do të vendosen për sigurinë e sistemit të transmetimit, si dhe sigurinë kibernetike.
6.4 Rishikimi dhe përditësimi i Programit të Pajtueshmërisë
Duke marrë në konsideratë ndryshimet më të fundit në aktet ligjore, nënligjore, rregullatore, si dhe të strukturës organizative të OST duhet bërë rishikimi i Programit të Pajtueshmërisë me qëllim përshtatjen me ndryshimet më të fundit.
Përsa më lart, rekomandoj që OST të bëjë rishikimin e Programit të Pajtueshmërisë, duke reflektuar në të ndryshimet më të fundit ligjore, nënligjore, rregullatorë, si dhe ndryshimet e strukturës organizative të OST.
KAPITULLI III
7. Konkluzione
Duke marrë në konsideratë sa është reflektuar në këtë raport për vitin 2024, në kuadër të angazhimeve të marra përsipër nga OST-ja me certifikimin e tij si operator i pavarur i transmetimit të energjisë elektrike, si dhe në përballje me sfidat që vijnë nga operimi i tregut të balancimit i cili ka mundësuar kalimin përfundimtar nga një mekanizëm i rregulluar me entitete publike, në një liberalizim të tregut të energjisë balancuese, ku çdo palë ofruese e shërbimeve të balancimit mund të marrë pjesë dhe të bëhet konkurruese me produktet e saj për shërbimet e balancimit, shoqëria ka bërë përpjekje dhe angazhohet vazhdimisht në përmbushjen e kushteve të pavarësisë së shoqërisë në drejtim të:
i. sigurimit të shërbimeve të nevojshme për balancimin e sistemit, në kohë reale, bazuar në parimet e tregut të hapur, transparent dhe jodiskriminues për të gjitha palët ofruese të shërbimeve të balancimit; dhe
ii. trajtimin e barabartë të përdoruesve të sistemit të transmetimit në drejtim të transparencës dhe aksesit të barabartë për të gjithë përdoruesit, në përputhje me kuadrin ligjor e rregullator që drejton sektorin e energjisë elektrike.
Gjithashtu, rezulton se shoqëria ka ruajtur më së miri pavarësinë e saj nga kompanitë vertikalisht të integruara, që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror, duke marrë në konsideratë:
i. pavarësinë e menaxhimit, në vlerësim të kritereve që kanë të bëjnë me punësimin/lidhjen profesionalisht me kompani vertikalisht të integruara ose ndonjë pjesë të tyre, përcaktimit të pagës për këta punonjës, interesit ose përfitimeve financiare në mënyrë të drejtpërdrejtë ose të tërthortë nga kompanitë vertikalisht të integruara ose ndonjë pjesë të tyre, transferimit nga këto kompani dhe anasjelltas, zotërimit ose jo i aksioneve në këto kompani, si dhe zbatimit të klauzolës së ndalimit të punësimit te ndërmarrjet/sipërmarrjet që kryejnë ndonjë nga veprimtaritë e prodhimit apo furnizimit të energjisë elektrike; 
ii. pavarësinë financiare, në vlerësim të hartimit të pasqyrave financiare, në përputhje me Standardet Ndërkombëtare të Raportimit Financiar (SNRF) të publikuara nga Bordi i Standardeve Ndërkombëtare të Kontabilitetit (“IASB”) dhe interpretimeve të publikuara nga Komiteti i Interpretimeve të Raportimeve Financiare Ndërkombëtare (“IFRIC”) të IASB-së; si dhe 
iii. pavarësinë operacionale, në vlerësim të veprimtarisë së kryer duke respektuar klauzolat e konfidencialitetit gjatë shkëmbimit të informacionit me kompanitë e prodhimit apo shpërndarjes apo palët e treta. 
[bookmark: _Hlk130898047]Raporti i vitit 2024 nuk nxjerr në pah ndonjë shkelje të qenësishme që të rezultojë në mosplotësim të ndonjë prej kërkesave të pajtueshmërisë që do të cenonte: i. pavarësinë e OST-së nga kompanitë vertikalisht të integruara që kryejnë ose janë të angazhuara në aktivitetet e prodhimit dhe/ose furnizimit të energjisë elektrike dhe gazit natyror: ii. konfidencialitetin e të dhënave dhe të informacionit të ndjeshëm tregtar; si dhe iii. trajtimin e barabartë të përdoruesve të sistemit. Vlen të theksohet që janë për t’u vlerësuar përpjekjet e bëra dhe masat e marra në kuadër të sigurisë kibernetike dhe sigurisë së informacionit, duke shmangur në këtë mënyrë incidente si për shërbimet e brendshme të sistemit, ashtu dhe për shërbimet që operatorët e tjerë përfitojnë nëpërmjet rrjetit e të dhënave me fibër optike, duke ndikuar në këtë mënyrë në një operim të sigurt të sistemit.
Vijimi i një bashkëpunimi të ngushtë dhe të vazhdueshëm të organeve drejtuese, si dhe i stafit të shoqërisë me Zyrtarin e Pajtueshmërisë, është një domosdoshmëri për përmbushjen e plotë, brenda afateve të përcaktuara, si dhe në cilësinë e duhur, të detyrimeve që burojnë nga kontrata për ofrimin e shërbimeve të ZP-së, me qëllim identifikimin dhe shmangien e rasteve të sjelljeve diskriminuese ndaj përdoruesve të sistemit të transmetimit dhe ofruesve të shërbimeve të balancimit, ruajtjen e të dhënave dhe të informacionit të ndjeshëm tregtar, si dhe pavarësinë e stafit drejtues dhe punonjësve të tjerë të shoqërisë në shmangien e konfliktit të interesit gjatë ushtrimit të detyrës së tyre. 
Ndërgjegjësimi i stafit të shoqërisë mbi Programin e Pajtueshmërisë, si dhe respektimi i detyrimeve të përcaktuara në të, të monitoruara prej Zyrtarit të Pajtueshmërisë ndihmon në krijimin e një kulture korporative mbi çështjet e pajtueshmërisë.
Në përfundim, përfshirja e Zyrtarit të Pajtueshmërisë, brenda kuadrit të detyrave të ngarkuara nga Programi i Pajtueshmërisë dhe kontrata e ZP-së, si dhe informimi i vazhdueshëm i tij nga strukturat përkatëse mbi çdo problematikë të shfaqur dhe që cenon shtyllat kryesore që sigurojnë parimet themelore të veprimtarisë së OST-së, konsiderohet një hap i rëndësishëm për mbikëqyrjen dhe garantimin e respektimit të këtyre parimeve. 

Tiranë, më 29.4.2025
[bookmark: _Hlk219195822]Brunilda Veizi
Zyrtari i Pajtueshmërisë së OST sh.a.


Vendimi i Bordit të ERE-s nr. 337, datë 18.12.2025 

VLERËSIMI I RAPORTIT VJETOR TË ZYRTARIT TË PAJTUESHMËRISË SË OPERATORIT TË SISTEMIT TË SHPËRNDARJES PËR VITIN 2024

Enti Rregullator i Energjisë (ERE), në cilësinë e autoritetit rregullator të pavarur për sektorin e energjisë elektrike dhe gazit natyror në Shqipëri, ka një rol të rëndësishëm në garantimin e funksionimit të drejtë, transparent dhe jodiskriminues të tregut të energjisë elektrike. Një nga mekanizmat kyç të këtij funksioni mbikëqyrës është analiza dhe vlerësimi i raportit vjetor të pajtueshmërisë, i hartuar nga Zyrtari i Pajtueshmërisë të operatorëve të sistemit të energjisë elektrike. Qëllimi i analizës së raportit vjetor të pajtueshmërisë është të sigurojë se shoqëria po respekton në praktikë ndarjen e funksioneve, mbron informacionin konfidencial dhe nuk favorizon palë të treta të lidhura në mënyrë të padrejtë etj.
Kjo detyrë e ERE-s mbështetet në nenin 54 “Ndarja e pronësisë së Operatorit të Sistemit të Transmetimit” dhe 58 “Certifikimi i Operatorit të Sistemit të Transmetimit” të ligjit nr. 43/2015, “Për sektorin e energjisë elektrike”, i ndryshuar, i cili përcakton parimin e ndarjes ligjore, funksionale dhe organizative të operatorëve të sistemit të shpërndarjes dhe transmetimit që operojnë në sektorin e energjisë elektrike dhe që janë pjesë e një grupi të integruar vertikalisht, në vendimin të Bordit të ERE-s nr. 103, datë 30.4.2018, ku përcaktohen detyrimet e OST sh.a. për zbatimin dhe monitorimin e Programit të Pajtueshmërisë, si dhe roli i Zyrtarit të Pajtueshmërisë në raportim dhe mbikëqyrje. Vendimet nr. 194/2019 dhe nr. 252/2024 përcaktojnë obligimet e OST sh.a. për raportimin mbi përdorimin e rrjetit OPGW dhe kryerjen e detyrave të Zyrtarit të Pajtueshmërisë deri në miratimin e emërimit të tij nga ERE, si dhe nenin 9 të direktivës 2009/72/EC, dhe çdo akt tjetër ligjor në aspekt të këtij detyrimi.
Duke konsideruar raportin vjetor të Zyrtarit të Pajtueshmërisë të OST sh.a. për vitin 2024, si një dokument zyrtar, që synon të informojë rregullatorin mbi masat e marra për zbatimin e detyrimeve të Programit të Pajtueshmërisë dhe për sigurimin e një veprimtarie të pavarur, transparente dhe jodiskriminuese të operatorit në treg; duke vlerësuar se raporti për vitin 2024 është hartuar dhe dorëzuar në përputhje me afatet dhe standardet e përcaktuara në program, është i strukturuar sipas metodologjisë së kontrollit të miratuar dhe reflekton zbatimin e shumicës së rekomandimeve të mëparshme të ERE-s,
VLERËSON:
Në vijim të shqyrtimit të raportit vjetor për vitin 2024, në zbatim të Programit të Pajtueshmërisë, Bordi i ERE-s konstaton:
1. OST sh.a. ka përmbushur pjesërisht detyrimet thelbësore që rrjedhin nga Programi i Pajtueshmërisë, ligji nr. 43/2015 dhe aktet rregullatore në fuqi.
2. Veprimtaria e OST sh.a. gjatë vitit raportues është zhvilluar përgjithësisht në përputhje me parimet e mosdiskriminimit, transparencës dhe ndarjes funksionale.
3. Përmbushjen e detyrimeve ligjore dhe institucionale për dorëzimin e raportit në gjuhën shqipe dhe angleze.
4. Zbatimin e një metodologjie, të strukturuar kontrolli për mbledhjen dhe analizimin e informacionit, përfshirë monitorimin e proceseve vendimmarrëse të operatorit, kontratave, ankesave dhe të dhënave të raportuara nga strukturat e brendshme.
5. Statusi ligjor i shoqërisë; në përputhje me Programin, dhe detyrimet ligjore është garantuar ndarja dhe pavarësia e OST sh.a. Shoqëria ka si aksionar të vetëm shtetin, sipas VKM-së nr. 317/2016, çka siguron pavarësi operative dhe institucionale nga operatorët e tjerë të sektorit energjetik në përputhje me kërkesat ligjore në fuqi. 
6. Struktura organizative e OST-së: struktura organizative është konceptuar në mënyrë të tillë që të mbështesë ndarjen funksionale të përgjegjësive, të sigurojë pavarësinë operative dhe të mundësojë përmbushjen efektive të detyrimeve ligjore dhe rregullatore të shoqërisë. Emërimi i anëtarëve të Këshillit Mbikëqyrës dhe i administratorit është realizuar sipas përcaktimeve të ligjit nr. 43/2015, vendimit të Këshillit të Ministrave nr. 317/2016 dhe statutit të OST-së. Vendimet përkatëse të Asamblesë së Përgjithshme, që lidhen me emërimet dhe riemërimet, janë publikuar në Qendrën Kombëtare të Biznesit, duke garantuar transparencë dhe respektim të kërkesave ligjore. 
7. Ndarja dhe pavarësia e OST-së: pavarësia institucionale e OST-së gjatë vitit 2024 është garantuar në përputhje me kërkesat e nenit 54 dhe 58 të ligjit nr. 43/2015, “Për sektorin e energjisë elektrike. Gjithashtu, shoqëria demonstron pavarësi të plotë financiare dhe respekton standardet e raportimit dhe transparencës të kërkuara nga ERE dhe Traktati i Komunitetit të Energjisë, si dhe ka respektuar pavarësinë operacionale, duke përmbushur detyrimet që burojnë nga rregullorja e ERE-s nr. 106, datë 2.7.2020 dhe marrëveshjet me SEE CAO e ENTSO-E. OST sh.a. ka përmbushur detyrimet ligjore dhe rregullatore për pavarësinë funksionale dhe vendimmarrëse. Detyrimi për pavarësinë e audituesit financiar është përmbushur plotësisht. Zyrtari ka vlerësuar se OST-ja ka respektuar parimet e vendosjes së pagave dhe ndalesës së punësimit/transferimit, duke garantuar pavarësinë e drejtuesve.
8. Përjashtimi i sjelljes diskriminuese: OST sh.a. ka zbatuar parimet e përjashtimit të sjelljes diskriminuese dhe menaxhimit të konfliktit të interesit, në përputhje me kuadrin ligjor në fuqi dhe Programin e Pajtueshmërisë. Kontratat dhe dokumentacioni përkatës janë administruar dhe arkivuar rregullisht dhe kanë qenë të disponueshme për verifikim. Gjatë periudhës raportuese nuk janë paraqitur ankesa, raportime apo raste të evidentuara lidhur me konfliktin e interesit nga drejtuesit, punonjësit apo palët e treta, çka dëshmon funksionimin e mekanizmave parandalues dhe të kontrollit të brendshëm të shoqërisë.
9. Siguria dhe sistemet e informacionit: gjatë vitit 2024, OST-ja ka garantuar sigurinë e informacionit përmes sistemeve të sigurta dhe të kontrolluara për përpunimin e të dhënave teknike dhe tregtare, në përputhje me standardet e ENTSO-E dhe Programin e Pajtueshmërisë. Masat e sigurisë kibernetike janë zbatuar në harmoni me legjislacionin në fuqi dhe standardet e BE-së, ndërsa menaxhimi i riskut është realizuar në mënyrë proaktive dhe të dokumentuar. Kontrolli mbi të dhënat sensitive dhe transparenca kanë qenë efektive. Gjatë vitit 2024 nuk janë raportuar incidente të sigurisë kibernetike.
10. Informacioni publik: gjatë vitit 2024, OST sh.a. ka respektuar pjesërisht kërkesat e Programit të Pajtueshmërisë lidhur me informacionin publik. Informacioni me karakter publik, i cili nuk klasifikohet si konfidencial apo tregtarisht i ndjeshëm, është vënë në dispozicion të pjesëmarrësve të tregut, përdoruesve të rrjetit dhe palëve të treta, në përputhje me legjislacionin në fuqi. OST-ja ka publikuar në faqen zyrtare informacionin e kërkuar mbi shërbimet e ofruara, kushtet teknike për akses dhe lidhje me sistemin e transmetimit, si dhe të dhëna mbi kapacitetet e sistemit dhe vëllimet e energjisë së transmetuar. 
11. Monitorimi i zbatimit të Programit: Zyrtari i Pajtueshmërisë ka realizuar shumicën e detyrave të përcaktuara në Programin e Pajtueshmërisë, duke përfshirë monitorimin e zbatimit të Programit, raportimin vjetor, dhënien e rekomandimeve brenda OST, hetimin e shkeljeve të pretenduara, menaxhimin e konflikteve të interesit, koordinimin me ERE dhe autoritetet e tjera, si dhe dhënien e opinioneve mbi përputhshmërinë e dokumenteve dhe veprimeve të OST Sh.a.,
REKOMANDON:
1. Zyrtari i Pajtueshmërisë të raportojë në mënyrë të plotë, të qartë dhe të strukturuar mbi strukturën aktuale organizative, funksionale dhe teknike të OST sh.a., duke pasqyruar ndarjen e funksioneve, linjat e varësisë dhe përgjegjësitë përkatëse, si dhe çdo ndryshim të kryer gjatë vitit raportues 2024 ose konstatimin e mungesës së ndryshimeve. Raportimi duhet të përfshijë, gjithashtu, vendimmarrjet përkatëse për miratimin, apo ndryshimin e strukturës organizative, si dhe planifikimin e ndryshimeve të mundshme në përputhje me nevojat operacionale të shoqërisë.
2. Ky raportim duhet të realizohet në përputhje me përcaktimet e Programit të Pajtueshmërisë, përfshirë dispozitat përkatëse mbi statusin ligjor dhe strukturën e shoqërisë, si dhe me strukturën organizative të miratuar nga Këshilli Mbikëqyrës, me qëllim garantimin e vazhdueshëm të pavarësisë funksionale, menaxheriale dhe vendimmarrëse të operatorit. Raportimi rekomandohet të kryhet brenda dy muajve të parë të vitit pasardhës.
3. Informacioni publik: konstatohet se gjatë vitit 2024 nuk është publikuar metodologjia për përcaktimin e tarifës, siç parashikohet në pikën 43.2, germa “C”, të Programit të Pajtueshmërisë. Rekomandohet që OST sh.a. të publikojë metodologjitë përkatëse në faqen zyrtare, në përputhje me kërkesat e Programit të Pajtueshmërisë. Zyrtari i Pajtueshmërisë duhet të monitorojë dhe të raportojë pranë ERE-s përmbushjen e këtij detyrimi, brenda afateve të përcaktuara.
4. Monitorimi i zbatimit të Programit: rekomandohet forcimi i monitorimit të trajnimeve dhe udhëzimeve, përfshirë zhvillimin e trajnimeve të detajuara për stafin e ri përpara fillimit të detyrës, si dhe vendosja e një mekanizmi të qartë dhe të dokumentuar për raportimin dhe ndjekjen e shkeljeve të Programit të Pajtueshmërisë. Gjithashtu, rekomandohet sigurimi i përmbushjes së plotë të detyrimeve lidhur me informacionin publik, përfshirë publikimin e të dhënave të kërkuara nga Programi, veçanërisht metodologjitë për përcaktimin e tarifave të transmetimit dhe të tarifës së lidhjes, si dhe përfshirja e një dokumentimi sistematik të udhëzimeve dhe konsultimeve të dhëna për stafin e OST sh.a. Rritja e transparencës në raportimin mbi investimet dhe propozimet e planit 10-vjeçar për rrjetin e transmetimit, duke marrë pjesë në takimet e strukturave përcaktuar kjo edhe në programin e pajtueshmërisë
5. Rekomandohet që OST sh.a. dhe Zyrtari i Pajtueshmërisë të marrin masat e nevojshme për përmbushjen e plotë të rekomandimeve të dhëna nga ERE për vitin 2023, duke siguruar raportim të detajuar mbi veprimet e ndërmarra dhe nivelin e zbatimit të tyre, në përputhje me Programin e Pajtueshmërisë dhe kuadrin rregullator në fuqi.
- Zyrtari i Pajtueshmërisë të depozitojë pranë ERE-së informacion të detajuar mbi përdorimin e të ardhurave nga rrjeti OPGW, duke përfshirë analizën e kryer nga Drejtoria Teknike dhe vlerësimin e tij të pavarur, me qëllim garantimin e transparencës dhe pavarësisë financiare dhe operacionale të OST sh.a., në përputhje me Programin e Pajtueshmërisë dhe vendimin nr. 194/2019 dhe korrespondencave të realizuara për këtë qëllim gjatë vitit 2024.
- OST sh.a. të sigurojë njoftimin ndaj Zyrtarit të Pajtueshmërisë për mbledhjet e planifikuara, Zyrtari i Pajtueshmërisë të sigurojë marrjen pjesë në të gjitha mbledhjet e organeve drejtuese dhe mbikëqyrëse të shoqërisë, përfshirë Këshillin Mbikëqyrës dhe Asamblenë e Përgjithshme, në përputhje me pikat 57 dhe 58 të germës “B” të Programit të Pajtueshmërisë. Për këtë qëllim, të përmirësohen mekanizmat e njoftimit dhe komunikimit të brendshëm, duke garantuar aksesin e Zyrtarit në materialet dhe informacionet përkatëse përpara zhvillimit të mbledhjeve.
- Të përmirësohet niveli i detajimit dhe dokumentimit të rezultateve të monitorimit të ndryshimeve ligjore dhe rregullatore, lidhur me njohjen dhe zbatimin e Programit të Pajtueshmërisë.

